Dame i gospodo narodni poslanici, javljam se po članu 81. Poslovnika o radu Narodne skupštine Republike Srbije. U Narodnu skupštinu Republike Srbije, građani Srbije, pretpostavka je, biraju one ljude kojima najviše veruju, najumnije ljude, dobre domaćine, a važno je, i informisane ljude, ljude koji znaju istinu o svemu što se događa u njihovoj zemlji i o svemu što se događalo sa njihovom zemljom i oko njihove zemlje. Po članu 81. predviđeno je da Skupština, po pravilu, na početku zasedanja, odredi vreme svoga rada. Upravo sat i po ranije, u 9,00 časova, počeo je prenos sa suđenja predsedniku SPS, Slobodanu Miloševiću. Kao gumicom u đačkoj svesci đaka prvaka izbrisana je lažna priča o genocidu, film koji je prikazan i ono što je on rekao, potrebno je da čuje svaki građanin zemlje, jer to je bukvar za patriotizam i za odnos prema svome narodu i svojoj državi. Tražimo zbog toga, mi socijalisti, da ova sednica, radi toga da vi koji sedite u ovim salama, znate istinu o onome što se događalo, ko je manipulisao ovim prostorom i kako se branila zemlja, da sednica počne u 15,30 časova. Hvala lepo.
Gospodine Ivkoviću, kao što znate, Narodna skupština je donela odluku u skladu sa članom 81. i ne možemo rešavati dva puta po istoj stvari. Uvažila sam zahtev narodnog poslanika Tomislava Nikolića da Skupština odluči odmah, juče, u toku sednice, i doneli smo odluku da danas redovno nastavimo rad. Prema tome, ne možemo dva puta odlučivati o istoj stvari. Ako niste zadovoljni, da stavim ovo na glasanje. Ne možemo da polemišemo. Stavljam na glasanje povredu Poslovnika koju je istakao narodni poslanik Branislav Ivković. Molim vas da se izjasnite glasanjem. Za 27, protiv 106, uzdržanih nema, nije glasalo osam, od 141 narodnog poslanika. Konstatujem da je Narodna skupština donela odluku da nije povređen Poslovnik Narodne skupštine, član 81. (Poslanici SPS-a napuštaju salu.) Prelazimo na raspravu i odlučivanje u pojedinostima o amandmanima. Na član 105. amandman je podneo narodni poslanik Stevan Gudurić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosilac amandmana nije prisutan. Da li neko drugi želi reč? (Ne.) Stavljam na glasanje amandman. Za šest, protiv 112, uzdržan jedan, nije glasalo pet, od 124 narodna poslanika, što znači da nemamo kvorum. Molim narodne poslanike da utvrdimo da li imamo kvorum. (Utvrđivanje kvoruma.) Konstatujem da imamo kvorum. Ponovićemo glasanje o amandmanu na član 105. koji je podneo narodni poslanik Stevan Gudurić. Molim vas da se izjasnite glasanjem. Za sedam, protiv 118, uzdržan jedan, nije glasalo pet, od 131 narodnog poslanika. Konstatujem da Narodna skupština nije prihvatila ovaj amandman. Na član 106. amandman je podneo narodni poslanik Stevan Gudurić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li se neko javlja za reč? (Ne.) Stavljam na glasanje amandman. Za nije bilo, protiv 118, uzdržan jedan, nije glasalo 15, ukupno 134 narodna poslanika. Konstatujem da Narodna skupština nije prihvatila ovaj amandman. Na član 106. amandman je podneo narodni poslanik Dragoljub Stamenković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana nije prisutan. Da li neko drugi želi reč? Narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, ipak mislim da je trebalo da odložite početak današnje sednice zato što se iznose argumenti koji možda i vama mogu da koriste. Možda vas nepravedno optužujem da niste zainteresovani hoće li Srbija biti okrivljena ili ne. Što se samog amandman na član 106. tiče, mislim da je predlagač trebalo da prihvati ovu izmenu zato što je predvideo nešto što je nemoguće ostvariti. Naime, da biste lakše pratili, pročitaću vam šta tražimo da se menja i kako da se promeni. "Organi i službe jedinice lokalne samouprave u vršenju poslova izvornog delokruga i učestvuju u pripremi zakona i drugih propisa čija je sadržina od posebnog značaja za ostvarivanje i razvoj lokalne samouprave". Mi predlažemo da ta odredba glasi: "Organi i službe jedinice lokalne samouprave u vršenju poslova izvornog delokruga i daju inicijative za uređivanje pitanja i donošenje propisa od interesa za ostvarivanje i razvoj lokalne samouprave". Zašto mislimo da je ovo bolje da bude u zakonu? Jednostavno, nemoguće je organizovati da organi svih jedinica lokalne samouprave u Republici Srbiji učestvuju u pripremi zakona i drugih propisa. To je megalomanski, to je neshvatljivo. Gde ćete skupiti toliko ljudi, gde ćete uskladiti njihove stavove i njihova mišljenja, a ovim predlogom zakona se uvodi obaveznost njihovog učešća u pripremi zakona. Znači, svaki narodni poslanik koji hoće da predloži zakon mora da pozove organe jedinice lokalne samouprave da učestvuju u pripremi zakona. Može čak sekretar Skupštine predlog zakona koji se tiče lokalne samouprave, a koji je podneo narodni poslanik, po Ustavu ovlašćeni predlagač, da odbije kao neuređen predlog i da kaže - izvinite, u tom predlogu nisu učestvovali organi jedinica lokalne samouprave. Ovo je, praktično, neupotrebljivo i ovo ne može da se sprovode u praksi. Razumem da daju inicijative, da se njihovi predlozi uvažavaju, ali da učestvuju u pripremi zakona koji treba da se donese, a koji se tiče lokalne samouprave, to je nemoguće. Trebalo je da predlagač zakona prihvati. Ništa se ne menja, ostaje njihovo pravo i da daju inicijative, da daju mišljenje o predlozima zakona, kao što je to bilo i do sada. (Predsednik: Vreme.) Ali, da učestvuju u pripremi zakona i da na to bude obavezan svako ko predlaže zakon, to je nemoguće.
Da li se još neko prijavljuje za reč o ovom amandmanu? Podnosilac amandmana, mada niste bili prisutni kada sam vas prozivala, ali ajde.
Kad god došao, dobro došao. Dame i gospodo narodni poslanici, SRS kao podnosilac ovog amandmana kojiobrazlažem, smatra da treba promeniti tačku 4) u članu 106. zakona. To je maločas govorio i zamenik šefa poslaničke grupe SRS, gospodin Tomislav Nikolić. Teško je nama, narodnim poslanicima, više raspravljati o ovom zakonu koji je toliko amandmanima izmenjen, pa onda amandmanima na amandmane dodatno menjan, da shvatimo šta je suština ovog zakona i potpuno smo sigurni da će usaglašavanje pojedinih članova pri uređenju konačnog teksta zakona, ako to bude radila supruga onog ministra unutrašnjih poslova, saveznog, trajati možda godinu, možda dve-tri. Nije nam jasno zbog čega se žurilo sa ovim zakonom, zašto ga raspravljamo na vanrednoj sednici, kada imamo najavu da ćemo imati novog ministra lokalne samouprave, možda je trebalo sačekati, pa da taj ministar podnese predlog zakona, da se još malo razmisli o njemu. Možda je bila preča nužda da bar jedan zakon koji ministar Batić predlaže bude usvojen, makar to i ne bio njegov zakon, jer je izmenjen amandmanima. Ono što možemo da kažemo o ovom članu je da je to uopšte vezano za ceo zakon. Gospodin Batić svoje zakonske predloge crpi iz svoje kadrovske baze, zato su takvi zakoni, jer je kadrovska baza siromašna. Zamolio bih gospođu predsednika Narodne skupštine da opomene ministra da iz svoje klupe ne dobacuje poslaniku. Reče mi - šta lupaš budalo. To više govori o ministru Batiću nego o meni. Dame i gospodo narodni poslanici, čemu onda narodni poslanici kao ovlašćeni predlagači zakona, ako ove poslove treba da rade organi lokalne samouprave. Ko će finansirati te poslove i ko će te poslove u jedinicama lokalne samouprave obavljati. Dozvolite mi da se zahvalim i Čedi Jovanoviću, koji je juče prvi put javno priznao da su u Nišu pozivali građane da ne plaćaju struju. To je Živković do juče, dok to vi niste rekli, odbijao da prizna.
Da li se još neko javlja za reč o ovom amandmanu? (Ne.) Stavljam na glasanje amandman. Za 22, protiv 112, uzdržan jedan, nije glasalo 11, ukupno 146 narodnih poslanika. Konstatujem da Narodna skupština nije prihvatila ovaj amandman. Na član 107. amandman je podneo narodni poslanik Vladimir Garčević. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li neko želi reč? (Da.) Reč ima narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, članom 107. vi još više smanjujete lokalnu samoupravu, čak i u odnosu na ono kako je to izgledalo do sada. Uvodite još jedan nadzor nad lokalnom samoupravom. Umesto da organi Republike Srbije traže izveštaje, podatke i već šta je sve predviđeno članom 107. Predloga zakona, uvodite i organe teritorijalne autonomije. Znači, lokalna samouprava dobija još jednog tutora. Onda će imati tutora nad tutorom, s tim što se ovaj manji tutor sve više otima tutoru nad tutorom i postaje previše samostalan. Trebalo bi da se o ovome izjasni i budući ministar lokalne samouprave. Čitam u novinama, a čujem na televiziji da je to narodni poslanik, gospodin Šabić. Vaš je ovo pokazatelj DOS-ovske vlasti. Onaj o čijem statusu treba da odluči ministar lokalne samouprave postaje ministar lokalne samouprave. Ako je i od DOS-a - mnogo je.
Da li se još neko prijavljuje za reč o ovom amandmanu? (Ne.) Stavljam na glasanje amandman. Za 22, protiv 109, uzdržan jedan, nije glasalo 13, od ukupno 145 narodnih poslanika. Konstatujem da Narodna skupština nije prihvatila ovaj amandman. Na član 108. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Podnosilac amandmana želi reč. Izvolite.
Poštovano predsedništvo, dame i gospodo, narodni poslanici, podneo sam nekoliko amandmana na ovo poglavlje i pokušaću da samo jednom diskutujem, s obzirom da je isto obrazloženje za sve ove amandmane. Molim vas za malo strpljenja. Naime, radi se o veoma osetljivoj materiji odnosa između centralnih i lokalnih organa vlasti. Ako sam rekao da će pitanje opoziva predsednika opštine biti jedno od prvih pitanja zbog kojih ćemo menjati zakon, ovo će biti pitanje zbog koga ćemo najpre dobiti packe od Saveta Evrope, zbog toga što su ova pitanja rešena onako kako su rešena. Pokušao sam dati jedno detaljno obrazloženje za ona rešenja koja sam ponudio. Reći ću zbog čega. Naime, "upravni nadzor nad radom lokalne samoprave se vrši na način koji obezbeđuje da obim nadzornih ovlašćenja ostane u srazmeri sa čuvanim interesima na koje se odnosi". To je citat iz Evropske povelje o lokalnoj samoupravi. Kada je Savet Evrope raspravljao neke zakone zemalja u tranziciji - Rumunija, Hrvatska, Ukrajina itd - onda je dao određene preporuke. Te preporuke mi ovde ne prihvatamo, pa se plašim da ćemo i mi doći na listu za preporuku. Preporuka se odnosi uglavnom na to da se mi nismo držali u ovom zakonskom projektu određenog postupka. Nema onog postupka ukazivanja. Kada treba ukinuti opšti ili pojedinačni akt lokalne samouprave nema upozorenja, nego se jednostavno ukida. Međutim, šta preporuka Saveta Evrope kaže? Kod sistema nadzornih ovlašćenja republičkih i pokrajinskih organa, trebalo bi da se držimo sledećih principa: ukazivanje na neustavnost ili nezakonitost opšteg akta radi preduzimanja odgovarajućih mera; posle toga, pokretanje sudskog postupka i to pokretanje postupka pred Ustavnim sudom od strane ministarstva nadležnog za lokalnu samoupravu, odnosno od strane nadležnog organa teritorijalne autonomije, za ocenu ustavnosti opštih akata jedinice lokalne samouprave; postoje mogućnosti Vlade Republike Srbije da vrši, do odluke Ustavnog suda (sada dolazi razlika, a što kod nas isto nema u zakonu), u krugu poverenih poslova obustavu izvršenja osporenog akta, a u krugu izvornih nadležnosti da pokrene postupak pred Ustavnim sudom i ukidanje, ali samo vrlo restriktivno i izuzetno, kada bi izvršenjem određenih odluka nastala nenadoknadiva šteta ili bi one oduzele ili ograničile zajamčenu slobodu i pravo građanina itd. Žao mi je što Vlada nije prihvatila sve ove moje primedbe, a praktično sam preradio celo ovo poglavlje i mislim da je to trebalo prihvatiti ili se bar zamisliti nad onim rešenjima koje je Vlada prvobitno ponudila, a na osnovu ovih preporuka Saveta Evrope. Hvala vam lepo.
Zahvaljujem narodnom poslaniku. Da li se još neko prijavljuje za reč o ovom amandmanu? (Ne.) Stavljam na glasanje amandman. Za 13, protiv 100, uzdržana tri, nije glasalo 29, od ukupno 145 poslanika. Konstatujem da Narodna skupština nije prihvatila ovaj amandman. Narodni poslanik Išpanovič Ištvan podneo je amandman na član 109. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Narodni poslanik je već dao obrazloženje i za ovaj amandman. Da li želite ponovo reč? (Ne.) Da li se neko drugi prijavljuje za reč? (Ne.) Stavljam na glasanje amandman. Za 11, protiv 102, uzdržana dva, nije glasao 31, od ukupno 146 narodnih poslanika. Konstatujem da Narodna skupština nije prihvatila predloženi amandman. Na član 110. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Narodni poslanik je i o ovom amandmanu dao obrazloženje. Da li želite ponovo reč? (Ne.) Da li se neko drugi prijavljuje za reč? (Ne.) Stavljam na glasanje amandman. Za 11, protiv 96, uzdržanih četiri, nije glasalo 38, od ukupno 149 narodnih poslanika. Konstatujem da Narodna skupština nije prihvatila ovaj amandman. Na član 110. amandman je podneo narodni poslanik Božidar Vujić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Dame i gospodo narodni poslanici, obrazlažući prethodni amandman pozvao sam poslanike većinske koalicije da obrate pažnju na ovo štivo, nazvao sam ga štivo jer nam je to predočila Vlada, gde nas obaveštava da je razmotrila prispele amandmane na Predlog zakona i da nas obaveštava koje prihvata, a koje ne prihvata. Zašto vas pozivam da obratite pažnju da je ovo štivo interesantno? Na član 110. podneta su tri amandmana: od strane gospodina Išpanoviča, od strane grupe poslanika, kažu da je DSS, kao i od strane SRS,koji vam sada ja obrazlažem. Za prethodni amandman gospodina Išpanoviča i ovaj moj, Vlada kaže: "Amandman se odbija pošto je prihvaćen amandman na ovaj član koji su podneli narodni poslanici", i sada tu navode grupu poslanika. U redu. Ne prihvata se amandman gospodina Išpanoviča, ne prihvata se amandman SRS i kaže Vlada da se odbija zato što prihvata amandman grupe poslanika. Sada vas pozivam da vidite da je stvarno štivo interesantno. Treba ga iščitati dalje. Sledeći amandman, a to ćemo raspravljati, baš te iste grupe poslanika koji kažu da je DSS, pogledajte šta njima kažu - takođe se amandman odbija. O čemu se sada ovde radi? Pozvao bih Vladu da se dogovori sa Vladom, da vidi šta je odbila, a šta je prihvatila. Očito, i Vlada je u nekoj nesaglasnosti, ali uostalom Vlada nam je transparentna, pa se ovo sada vidi. Ono što je interesantno jeste sledeće, ovaj član 110. kaže - u slučaju da namerno ili nenamerno skupština opštine ili njeni nadležni organi donesu određeni pravni akt koji je u nesaglasnosti sa njihovim statutom, znači sa statutom skupštine opštine, sa višim pravnim aktima, pa i sa Ustavom, nadležno ministarstvo ili organ teritorijalne organizacije daje im određeni rok da to isprave; u slučaju da ne isprave, nadležno ministarstvo zahteva od Vlade da stopira sprovođenje tog pravnog akta, a od Vrhovnog suda traži poništenje tog pravnog akta. To je u redu. Predložio sam da se izbaci - "odnosno nadležni organ teritorijalne autonomije". Kada smo donosili pre nedelju dana onaj "minibus zakona", mi nismo nadležnom organu teritorijalne autonomije niti vratili nadležnost, niti dali nadležnost, niti poverili te nadležnosti i ingerencije da o tome može da raspravlja. Tu neko iz Vlade, a očito ovaj objedinjeni ministar, možda uvaljuje vruć krompir budućem ministru; radi se o tome da se gubi vreme. Gubi se vreme jer će nadležni organ teritorijalne autonomije, u slučaju da ustanovi da je neki pravni akt u nesaglasnosti sa statutima i drugim aktima, obavestiti tu lokalnu samoupravu, a oni će reći - vi niste nadležni, i za to vreme sprovodi se taj pravni akt. Zato predlažem da se usvoji amandman SRS i da se izbaci to - "odnosno nadležni organ teritorijalne autonomije", jer to nije u njenoj nadležnosti, time se gubi to prazno vreme nadležno ministarstvo i Vlada mogu da reaguju na vreme.
Da li se još neko javlja za reč o ovom amandmanu? (Ne.) Stavljam na glasanje amandman. Za 25, protiv 102, uzdržanih nema, nije glasalo 22, od ukupno 149 narodnih poslanika. Konstatujem da Narodna skupština nije prihvatila ovaj amandman. Na član 110. amandman je podnela grupa narodnih poslanika Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li neko želi reč? Narodni poslanik Petar Cvetković u ime podnosilaca amandmana na član 110.
Dame i gospodo, amandman poslaničke grupe DSS-a na član 110. stav 2. glasi reči "Vrhovnim sudom Srbije" zamenjuju se rečima "Upravnim sudom", a reči "Vrhovnog suda Srbije" zamenjuju se rečima "Upravnog suda". Posle osnivanja Upravnog suda Zakonom o uređenju sudova, koji je stupio na snagu 1. januara 2002. godine, ne postoji više nikakav razlog da kontrolu međusobne usklađenosti opštinskih akata vrši Vrhovni sud. Upravni sud, kao specijalizovani sud, prvenstveno je nadležan za kontrolu zakonitosti pojedinačnih pravnih akata, ali tu kontrolu je nemoguće vršiti bez poznavanja sistema državne uprave, ali i lokalne uprave i samouprave. Otuda se amandmanom nadležnost sa Vrhovnog suda Srbije prenosi na Upravni sud. Samtram da je propustom došlo do toga da ovaj amandman, razložan amandman DSS-a ne bude do sada od strane Vlade ili od strane nadležnog odbora prihvaćen. U amandmanu DSS-a na član 127. prihvaćeno je da se nadležnost Vrhovnog suda Srbije zameni nadležnošću Upravnog suda. Doduše, u ovom članu 110. radi se o oceni opštih akata opštine, odnosno oceni saglasnosti tih opštih akata sa statutom opštine. Smatramo da je pravno moguće i jedno i drugo rešenje, ali s obzirom na postojanje upravnog suda i s obzirom da je sva upravna materija data tom sudu, trebalo bi i ovu materiju ocene usklađenosti opšteg akta opštine sa njenim statutom dati u nadležnost upravnog suda. Tako bi upravni sud zaokružio celu upravnu materiju o kojoj bi odlučivao, kako u oceni zakonitosti pojedinačnih akata, tako i u oceni zakonitosti opštih akata. Stoga bih molio usvajanje ovog amandmana poslaničke grupe Demokratske stranke Srbije.
Da li se još neko javlja za reč o ovom amandmanu. Reč ima narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, bilo bi dobro da se Vlada udubila u amandmane narodnih poslanika i da je zadužila nekoga ko je dovoljno pažljiv da odgovori na amandmane. Smatramo da na amandman Srpske radikalne stranke na član 110. Vlada uopšte nije odgovorila. Naime, Vlada je napisala da amandman ne može da prihvati zato što je prihvatila amandman poslanika Demokratske stranke Srbije na taj isti član. Odmah posle toga Vlada komentarišući amandman poslanika Demokratske stranke Srbije na taj član, kaže da ga ne prihvata i u prvom delu izveštaja Vlade Republike Srbije, u kome su amandmani koje je Vlada prihvatila, nema amandmana poslanika Demokratske stranke Srbije. Time je Srpska radikalna stranka lišena da Vlada razmatra njen amandman i da o njemu da relevantan sud, da kaže da se ne prihvata zato što nije u sklopu koncepcije, zato što je tako bilo u prethodnom zakonu, da izmisli razloge kakve su činovnici i do sada izmišljali, ali da nam kaže da ne prihvata naš amandman zato što je prihvatila jedan drugi, koji nije prihvatila, to se graniči sa nepoznavanjem, sa neudubljivanjem, sa lošim obavljanjem svog posla i to Skupština ne bi smela da trpi. Na to je trebalo da neko iz Skupštine, predsednik Skupštine ili sekretar upozore onoga od koga su iz Vlade dobili ovaj izveštaj. Međutim, ovde se zapaža još nešto što je Vlada trebalo da ispravi, a to je naime jedan mali sukob između članova 108. i 110. Član 108. je trebalo da reguliše slučajeve u kojima Vlada može da obustavi izvršenje jednog opšteg akta. U njemu je Vlada predvidela da ako jedinica lokalne samouprave donese propis ili drugi opšti akt čijim će izvršavanjem nastati nenadoknadiva šteta, biti oduzete ili ograničene zajemčene slobode i pojedinačna i kolektivna prava građana ili teže povređen opšti interes, Vlada pokreće postupak pred Ustavnim sudom, ali do odluke Ustavnog suda na predlog ministarstva Vlada obustavlja izvršenje tog akta. Pomislio bi čovek da je to jedina situacija u kojoj Vlada zadire u prava lokalne samouprave i obustavlja njihov akt od izvršenja. Tako je i koncipiran član 108. da u njemu budu smešteni svi opšti akti, odnosno obustavljeni od izvršenja opšti akti po rešenju Vlade. Međutim, u članu 110. ponovo se javlja slučaj gde Vlada može na predlog ministarstva da obustavi od izvršenja i ponovo jedan opšti akt, ali ovog puta ukoliko nije u skladu sa statutom jedinice lokalne samouprave. To je trebalo da bude u članu 108. da se sistematizuju slučajevi u kojima Vlada obustavlja izvršenja. Samo jedna primedba koja će biti na član 111 - zašto nadležni organ teritorijalne autonomije ima pravo da ukaže jedinici lokalne samouprave da njen akt nije u skladu sa statutom, a nema pravo da pokrene postupak pred Vrhovnim sudom Srbije. Šta će onda to njegovo pravo da ukazuje, kada je očigledno da je pravo da ukazuje, da pokreće postupak i da obustavlja od izvršenja jedan opšti akt isključivo u rukama Vlade Republike Srbije.
Da li se još neko javlja za reč o ovom amandmanu? (Ne.) Stavljam na glasanje amandman. Za 32, protiv 83, uzdržana dva, nije glasalo 33, ukupno 150. Konstatujem da Narodna skupština nije prihvatila ovaj amandman. Na član 111. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Podnosilac amandmana ne želi reč. Da li neko drugi želi reč? (Ne.) Stavljam na glasanje amandman. Za 8, protiv 103, uzdržana dva, nije glsalo 36, ukupno 149. Konstatujem da Narodna skupština nije prihvatila ovaj amandman. Na član 111. amandman je podneo narodni poslanik Srboljub Živanović. Vlada, Odbor za pravosuđe i upravi i Zakonodavni odbor nisu prihvatili ovaj amandman. Reč ima narodni poslanik Srboljub Živanović, podnosilac amandmana na član 111.
Dame i gospodo, predlagač zakona je opet pokazao svoju nestručnost pri kreiranju kako ovog predloga zakona, tako i kod prikazivanja ovog člana 111. Predlagaču je izgleda stalo da promeni sve ne strepeći za posledice. Verovatno bi računao na posledice kada bi znao šta ustvari predlaže, odnosno šta želi da menja. U ime Srpske radikalne stranke podneo sam amandman da se u članu 111. stav 1. reči "odnosno nadležni organ teritorijalne autonomije" brišu, i da taj član glasi: "Ako nađe da pojedinačni akt organa, odnosno službe jedinice lokalne samouprave, protiv koga nije obezbeđena zaštita u upravnom sporu, nije u saglasnosti sa zakonom ili drugim propisom, odnosno s odlukom ili drugim opštim aktom jedinice lokalne samouprave, ministarstvo nadležno za poslove lokalne samouprave (ovo je bio brisani tekst) predložiće skupštini jedinice lokalne samouprave da takav akt ukine ili poništi. Ako skupština ne postupi u roku od mesec dana po predlozima organa iz stava 1. ovog člana, ministarstvo nadležno za poslove lokalne samouprave ukinuće ili poništiti akt iz stava 1. ovog člana". Obrazloženje - jedinica lokalne samouprave je osnovna ćelija veoma složene političke organizacije društva čiji je vrhovni institucionalni oblik država. Praksa savremenih država obiluje mnoštvom kombinacija u širokom rasponu, od principa da u nadležnosti lokalne samouprave ulazi sve ono što nije u izričitom delokrugu rada organa centralne vlasti, do načela da lokalna vlast obavlja samo one poslove koji su precizno definisani kao njena nadležnost. Svojevrstan problem predstavlja i činjenica da se često lokalni poslovni ne mogu nikada do kraja precizno definisati jer se neretko dešava da oni prelaze u oblasti delovanja od opšteg interesa i obrnuto. Ako se pravno - teritorijalnim okvirima lokalne samouprave naruši celovitost lokalne zajednice onda se višestruko umnožavaju problemi njenog funkcionisanja. Ovde faktor prostora, koji je važna determinanta ekonomskog i kulturnog života, igra mnogo značajniju političku i pravnu ulogu u odnosu na druge opšte političke institucije u okviru političke organizacije društva. Ako nadležni organ teritorijalne autonomije nema legitimaciju da pokrene postupak pred Vrhovnim sudom, zašto ga dovoditi u situaciju da piše opomene.
Da li još neko od ovlašćenih učesnika želi reč? (Ne.) Stavljam amandman na glasanje. Za 19, protiv 107, uzdržanih nema, nije glasalo 21, ukupno 147. Konstatujem da Narodna skupština nije prihvatila ovaj amandman. Na član 112. amandman je podneo narodni poslanik Dragan Marković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li podnosilac amandmana želi reč? (Ne.) Da li neko drugi želi reč o ovom amandmanu? Izvolite, reč ima Tomislav Nikolić, zamenik predsednika poslaničke grupe.
Dame i gospodo narodni poslanici, ovaj amandman treba prihvatiti zato što je u njemu sadržana obaveznost. A to znači jednak odnos prema svima. Nije svejedno ako u zakonu piše - skupština se može raspustiti ako nešto ne uradi, ili - skupština se raspušta ako nešto ne uradi. Jer, onda ostaje na slobodnu procenu onome ko donosi odluku o raspuštanju skupštine, znači ministru za lokalnu samoupravu, da u jednoj opštini raspusti skupštinu zbog povrede člana 112, a da u drugoj ne raspusti. Ako je u drugoj njegova politička stranka na vlasti, ako u drugoj ima neki drugi interes, ako očekuje da mu se oduži ta jedinica lokalne samouprave na neki drugi način, ili politička stranka koja je na vlasti u toj jedinici lokalne samouprave na taj način što će mu obezbediti kvorum ili mu dati glasove za neki predlog zakona, onda on može selektivno da bira koju će skupštinu jedinice lokalne samouprave raspustiti, a koju neće. Ako prihvatite amandman, onda će ministar biti obavezan zakonom da u ova dva taksativno nabrojana slučaja raspusti skupštinu jedinice lokalne samouprave, a mislim da zakoni postoje da bi se ograničila volja i gospodara i sudije.
Da li se još neko javlja za reč? Stavljam na glasanje amandman. Za 21, protiv 106, uzdržan jedan, nije glasao 21, od ukupno 149 narodnih poslanika. Konstatujem da Narodna skupština nije prihvatila ovaj amandman. Na član 112. amandman je podneo narodni poslanik Nebojša Jović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li podnosilac amandmana želi reč? (Ne.) Da li neko drugi želi reč o ovom amandmanu? (Ne.) Stavljam na glasanje amandman. Za 17, protiv 104, uzdržan jedan, nije glasalo 28, od ukupno 150 narodnih poslanika. Konstatujem da Narodna skupština nije prihvatila ovaj amandman. Na član 112. amandman je podneo narodni poslanik Branislav Blažić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, ima reč narodni poslanik Branislav Blažić.
Dame i gospodo narodni poslanici, u članu 112. predviđeni su uslovi da dođe do raspuštanja skupština jedinica lokalne samouprave. Predviđeno je u tački 1) da to bude ako se ona ne zakazuje duže od tri meseca a u tački 2) ako na vreme, koje je zakonom predviđeno, ne donese statut ili budžet. U ime Srpske radikalne stranke podneo sam amandman kojim se dodaje tačka 3) koja će predvideti da ako Ustavni sud utvrdi da je neustavan i nezakonit opšti akt iz člana 108.da i to bude jedan od razloga za raspuštanje skupština jedinica lokalne samouprave. O čemu se konkretno radi? U članu 108. je predviđeno da na predlog Ministarstva za lokalnu samoupravu Vlada može obustaviti primenu opšteg akta ili nekog propisa zbog kojeg bi moglo da dođe do ugrožavanja slobode, pojedinačnih ili opštih prava građana, do povrede opšteg interesa ili do nenadoknadive štete. Prema tome, mi sada imamo jednu varijantu koja bi mogla da se dogodi u lokalu, ali nemamo posledice: šta ako Ustavni sud nakon 15 dana, od kad je Vlada zatražila mišljenje, stvarno donese odluku da je došlo do povrede Ustava. U nekim hotelima u Engleskoj ispod jastuka stavljaju Bibliju; verovatno da bi nekim ljudima mogle neke stvari da uđu u glavu dok spavaju. Mislim da bi DOS-u trebalo ispod jastuka da se stavi Ustav, da neke stvari shvate, da u ovoj zemlji treba taj ustav maksimalno da se poštuje, jer ako ga vi ovde, kao veliki DOS-ovci, ne poštujete i donosite neustavne zakone, kako će tek to da rade oni "mali" u skupštinama opština. Sutra je Dan državnosti i slavi se taj ustav iako je prošlo skoro 170 godina od njegovog donošenja, odnosno od prvog ustava na Balkanu, a mi ovde u Srbiji niti imamo Ustavni sud niti donosimo ustavne zakone.Zato smatram da je daleko važnije da skupštine opština donose opšte akte ili propise po Ustavu, nego - da li će za tri meseca zakazati sednicu skupštinu opštine ili ne. Kakve su sada pojedine skupštine opština, možda je bolje da nikada i ne zakazuju sednicu.
Da li neko drugi želi reč o ovom amandmanu? Izvolite, ima reč narodni poslanik Tomislav Nikolić, zamenik predsednika poslaničke grupe.
Predlagač zakona nije sagledao sve situacije u kojima i kako on to sada, a vi mu to odobravate, može da raspusti jedinicu lokalne samouprave. Mi smo predložili da i donošenje neustavnog i nezakonitog opšteg akta, a to, naravno, ocenjeno od strane Ustavnog suda, treba da bude osnov za raspuštanje jedinice lokalne samouprave. Kao što smo ubeđeni u to da je donošenje svih ovih neustavnih zakona, koje ste do sada doneli, dovoljan osnov da bude raspuštena i Narodna skupština Republike Srbije. Prihvatili bismo to drage volje, ne samozato što jedva čekamo nove izbore, nego i zato što nas je sramota što učestvujemo u donošenju takvih akata, pa makar i da smo bili protiv. Jer, vidite, nama predstavnik Vlade, u datom mišljenju, kaže da neustavnost i nezakonitost pojedinog akta - izbegao je da kaže opšteg akta, ili pojedinačnog akta, nego kaže - pojedinog akta, a radi se o članu 108. i isključivo o opštim aktima - ne morada bude dovoljan razlog za raspuštanje jedinice lokalne samouprave, a u Predlogu zakona zakašnjenje sa donošenjem budžeta može da bude razlog za raspuštanje jedinice lokalne samouprave. Ili, recimo - zakašnjenje sa sednicom. Skupština ne zaseda tri meseca. Sastane se posle tri meseca i tri dana, ona se raspušta, a skupština koja donosi neustavne opšte akte ona se ne raspušta, nije potrebno da se ona raspusti, potrebno je da se raspusti ova koja je zakasnila nekoliko dana sa sednicom ili sa donošenjem budžeta. Zašto niste ovde predvideli situaciju, koja se već dogodila u praksi, u Somboru, da jedinica lokalne samouprave usvoji falsifikovan završni račun budžeta, da sud to utvrdi i da se ljudi nađu u zatvoru. Nezgodno je što je taj sekretar opštine, koji je u zatvoru, iz Demokratske stranke, ali to je dovoljan osnov za raspuštanje jedinice lokalne samouprave. Naravno, ima već više ljudi iz opštine u zatvoru. Falsifikovanje završnog računa budžeta - dovoljan je osnov da se raspusti jedinica lokalne samouprave koja usvoji takav falsifikovani završni račun. Ovde, u svakoj jedinici lokalne samouprave, i sami priznajete, rade ljudi izabrani od strane naroda. Dužnost im je da strogopaze šta rade. Nije dovoljno samo da budete izabrani i da mislite da možete da radite šta god hoćete. Obratite pažnju na ono što radite. Jednog dana Srbija će imati Usavni sud, to vam garantujem.
Da li još neko od ovlašćenih predlagača želi reč? Da, ministar gospodin Vladan Batić.
Dame i gospodo narodni poslanici, u ovom parlamentu, od početka višestranačja u Srbiji, bili smo svedoci da su mnogi zakoni, doneti u ovom parlamentu od strane ljudi koji sada komentarišu, proglašeni neustavnim, a nikada niste podigli glas da se raspusti parlament.
Da li još neko od ovlašćenih učesnika želi reč? (Ne.) Ako ne, stavljam na glasanje amandman. Za glasalo 20, protiv 113, uzdržanih nema, nije glasalo 18, od ukupno 151 narodnog poslanika. Konstatujem da Narodna skupština nije prihvatila ovaj amandman. Na član 112. amandman su zajedno podneli narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je pravno moguć, pa konstatujem da je ovaj amandman postao sastavni deo Predloga zakona. Na član 112. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je pravno moguć. Da li neko od podnosilaca amandmana želi reč? Reč ima narodni poslanik Zoran M. Nikolić, u ime grupe poslanika.
Poslanički klub DSS podneo je amandman na član 112, te nam se čini da je logičan i da ga treba usvojiti iz prostog razloga što sada imamo formirani opštinski savet, odnosno opštinsko veće. Incijativa DSS je na taj način usvojena, s obzirom da ovaj član 112. predviđa mogućnost da se jedinica lokalne samouprave zapravo može raspustiti na dva načina - ako skupština ne zaseda duže od tri meseca ili ako ne donese statut ili budžet u roku utvrđenom zakonom. Mi dajemo amandman da se doda novi stav, koji glasi: "Raspuštanjem skupštine jedinice lokalne samouprave prestaje mandat savetu, (ili veću) jedinice lokalne samouprave". Budući da savet ili opštinsko veće proističe iz skupštine jedinice lokalne samouprave, to raspuštanjem skupštine nužno prestaje mandat i opštinskom savetu, odnosno veću, tako da predlažem da se ovaj amandman usvoji, jer on jednostavno jeste verifikacija onoga oko čega smo se dogovorili - uspostavljanja opštinskog veća kao organa u lokalnoj samoupravi. Hvala.
Da li se još neko od ovlašćenih učesnika javlja za reč? (Ne.) Ako ne, stavljam na glasanje amandman. Za 31, protiv 96, uzdržanih šest, nije glasalo 17, od ukupno 150 narodnih poslanika. Konstatujem da Narodna skupština nije prihvatila ovaj amandman. Na član 113. amandman je podneo narodni poslanik Išpanovič Ištvan. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi od ovlašćenih učesnika želi reč? (Ne.) Ako ne, stavljam na glasanje amandman. Za 8, protiv 100, uzdržan jedan, nije glasalo 40, od ukupno 149 narodnih poslanika. Konstatujem da Narodna skupština nije prihvatila ovaj amandman. Na član 113. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li u ime podnosilaca amandmana neko želi reč? Ima reč narodni poslanik Zoran M. Nikolić.
U članu 113. stav 1. Predloga zakona reči "odnosno organa teritorijalne autonomije" zamenjuju se rečima "ili predsednika opštine". Predlog zakona kao da zaboravlja na predsednika opštine kada uređuje postupak i predlog za raspuštanje skupštine opštine. Umesto toga, ovim predlogom zakona koristi se termin - organ teritorijalne autonomije, i sigurno se mislilo na autonomnu pokrajinu, mada Predlog zakona nije propisao nikakve nadzorne nadležnosti autonomne pokrajine nad radom opštinskih organa. Otuda odredba deluje kao čudan i neobrazložen upad nadležnosti organa autonomne pokrajine u ovaj tekst Predloga zakona, mi mislimo da ga treba eliminisati i dati ovlašćenja predsedniku opštine. U stavu 2. reči "tri meseca" zamenjuju se rečima "15 dana". Dakle, predsednik skupštine raspisuje izbore za odbornike u roku od tri meseca od dana raspuštanja skupštine jedinice lokalne samouprave i izbori se neće raspisati ako je do isteka mandata odbornika skupštine jedinice lokalne samouprave ostalo manje od šest meseci. Dakle, naš amandman se sastoji u tome da taj rok od tri meseca skratimo na rok od 15 dana. Stav 3. menja se i glasi: "Do konstituisanja skupštine jedinice lokalne samouprave, poslove skupštine vrši privremeni organ jedinice lokalne samouprave od pet do 11 članova, koji obrazuje Vlada Republike Srbije, vodeći računa o zastupljenosti političkih stranaka srazmerno broju odbornika i veličini odborničkih grupa u raspuštenoj skupštini jedinice lokalne samouprave". Time ipak sugerišemo Vladi da ispoštuje realno političko stanje u pojedinim jedinicama lokalne samouprave. Pozivam da podržite ovaj amandman. Hvala.
Da li još neko želi reč? Ima reč narodni poslanik Tomislav Nikolić.
SRS bi mogla da podrži 2. i 3. stav amandmana koji je podnela grupa poslanika, ali ne može da podrži 1. stav ovog amandmana. Naime, dobro je uočeno da organi jedinice teritorijalne autonomije nemaju nigde nadležnost da pokreću postupak za raspuštanje skupštine jedinice lokalne samouprave, ali gde ste našli to ovlašćenje za predsednika opštine? Šta to znači, onda je trebalo tamo u poslovima predsednika opštine napisati "podnosi predlog za raspuštanje skupštine opštine". Kada tamo nema, onda ne može da se uvodi ni u neke druge odredbe, koje se sada tiču detaljnog obrazlaganja onoga što su poslovi navedeni taksativno u poslovima predsednika opštine. Po nama predsednik opštine nikada ne može da podnese predlog ministru da raspusti skupštinu opštine. To je onda samo dokaz da se uvodi hajdučija u ovoj zemlji.
Da li još neko želi reč? (Ne.) Ako ne, stavljam na glasanje amandman. Za 30, protiv 107, uzdržan jedan, nije glasalo 11, od ukupno 149 narodnih poslanika. Konstatujem da Narodna skupština nije prihvatila ovaj amandman. Na član 113. amandman je podneo narodni poslanik Slobodan Janjić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Slobodan Janjić.
Molim predsedavajuću da vreme koje ću utrošiti dok pročitam ovaj član, ili ga citiram, ne obračuna. Član 113: "Odluku o raspuštanju skupštine jedinice lokalne samouprave donosi Vlada Republike Srbije, na predlog ministarstva nadležnog za poslove lokalne samouprave, odnosno nadležnog organa teritorijalne autonomije". Svojim amandmanom tražio sam da, ako taj organ ne može pred Vrhovnim sudom da pokreće vrhovnu inicijativu, ne može da traži ni raspuštanje. Gospoda iz DSS-a su prepisali amandman, ali nisu u celosti, pa su napravili loš amandman. Drugi put uzmite, neću vas tužiti. Ovakav član zakona je idealan za manipulaciju vlasti. Najsvežiji primer vam je u Surdulici. Gospodin ministar, koji od mojih govora beži kao mlada kad se raziđu gosti na svadbi, stalno pobegne kad izlazim za ovu govornicu i to je već postala tradicija u ovoj skupštini. Ali, sačekaću ga, kao što i mlada dobije svoje kad ode u goste. U Surdulici je gospodin Batić sa četiri odbornika DOS-a pokušao da preuzme lokalnu vlast. Izvršio je pritisak na sudske organe, navodno su nelegitimno izabrani, zakazana je nova skupština i od četiri odbornika DOS-a, dva su pocepala svoje listiće, a dva glasala da ostane ista lokalna vlast. Tako vi vršite vlast i takva ovlašćenja mu dajete i ovim novim zakonom. Opet ćete pogrešiti. U Pčinjskom okrugu vi nama služite da nas zasmejavate. Mi smo tamo informisani građani kakva ste vi vlast i tamo nećete proći. Gospođo predsedavajuća, vašoj koleginici prenesite da Janjić Slobodan ima samo jednu opomenu. Vaša evidencija nije tačna. (Glasovi iz sale: Došla je.) Ne znam kad mi dolazi s leđa, zato i volim da budem sa one strane govornice, ali ne želim da povredim ostale poslanike. (Predsednik: Vreme.) Imam stenogram svih svojih izlaganja. (Predsednik: Vreme, tema.) Tema je ono što govorim i što od mene traže građani Srbije, a to što vi hoćete da pričam, sigurno neću da pričam. Ako ministar lokalne samouprave dozvoljava da član njegove stranke bude volonter u Pčinjskom okrugu, a zna se da načelnik okruga, kao imenovano lice od strane Vlade, ne može da bude volonter, kakav je to ministar, još i ministar pravde ujedno? Kakva ste onda vi to vlast? Šta od vas da očekuju građani Pčinjskog okruga, koji je najugroženiji okrug u ovoj državi? Više puta sam dobio opomene od predsedavajuće kada sam pominjao beli prah. Evo, gospodo, danas novine objavljuju da je u prostorijama DS-a ... (Predsednik: Gospodine Janjiću, poslednji put vas upozoravam i za temu i za vreme.) Tema je beli prah u prostorijama DS-a. Gospodo, vi neke stvari ... Došli ste, samo niste slušali. Očekivao sam da ste na Čukarki, kao Bora kad glasa iz Preševa. (Predsednik: Gospodine Janjiću, peti minut, a i ne držite se teme dnevnog reda. Imate dve opomene. Sledeća mera je oduzimanje reči.) Imam samo jednu opomenu. Ima stenogram, predsedavajuća. Ovde ste vi dali opomenu gospodinu Nikoliću. Ovo je jedini dokaz. Ne možete vi meni retroaktivno ništa da izreknete. Kad napustim govornicu, opomene više ne važe. Vi sada mene možete retroaktivno da kaznite i za nestašluke u "Ekscelzioru", gde smo boravili godinu dana.
Da li se još neko javlja za reč o ovom amandmanu? Narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, članovi Predloga zakona, od 108. do 113, su oni članovi kojima se ograničava autonomija jedinica teritorijalne samouprave. Skoro u potpunosti, u celosti su prepisani iz dosadašnjeg Zakona o lokalnoj samoupravi. Neke male definicije su promenjene, ali, uglavnom, kad mi srpski radikali nismo mogli da nađemo razlike kada ih upoređujemo, niste ih tražili ni vi. Bila vam je dužnost da ih tražite i bila vam je dužnost da napravite mnogo liberalniji predlog zakona, sa mnogo više sloboda jedinica lokalne samouprave, zato što vam je sve vreme dok ste bili opozicija to bilo neprekidno u ustima. Vlada Republike Srbije ograničava lokalnu samoupravu, tobož zato što lokalnu samoupravu, po pravilu, u svim većim gradovima drži Koalicija "Zajedno", bez Srpskog pokreta obnove, a to je današnji DOS, pa se sada Vlada usudila zakonom da umeša u nadležnosti, u autonomiju jedinica lokalne samouprave, da krši Evropsku povelju i da tutoriše nad radom jedinica lokalne samouprave. Na taj način ste u mnogim gradovima ogorčili građane, okrenuli ih protiv centralne vlasti, protiv beogradizacije, centralizma, Republike, Miloševića kao stožera, kao stuba na koji se lepi sve što hoćete da nabacite. Evo, sad kad ste u prilici da pišete zakone, ne ispunjavate ništa od onoga što ste rekli da ćete promeniti ako dođete na vlast. Prepisujete odredbe kada Vlada Republike Srbije ukida autonomiju jedinica lokalne samouprave. Nema ni jedne olakšice, ima samo još i otežavajućih okolnosti. Sada ste umešali predsednika opštine da i on skupštini opštine tutoriše, a tražili ste čak da može i da raspušta skupštinu opštine. Ovo samo na vagu, kada budete podnosili izveštaj narodu Srbije, sa njim imate neki ugovor, čuo sam, po tom ugovoru trebalo je da raspišete izbore, koliko se sećam, ali kad budete narodu polagali račune za ono što ste uradili za ovo vreme, recite - ovim zakonom o lokalnoj samoupravi, kakva je to dodatna prava dobila lokalna samouprava, izuzev onih izmena i dopuna koje smo u ovom sazivu već usvojili i kojima smo dodatni deo finansiranja zaista obezbedili za jedinice lokalne samouprave. (Predsednik: Vreme.) Ovaj zakon ne donosi ništa novo, pozitivno i dobro lokalnoj samoupravi.
Da li se još neko javlja za reč o ovom amandmanu? Gospodin Vladan Batić, ministar pravde i lokalne samouprave.
Dame i gospodo narodni poslanici, amandman nije prihvaćen jer je rešenje koje je predloženo u zakonu u skladu sa položajem oblika teritorijalne autonomije. To je nešto što, uostalom, ima nit u čitavom tekstu predloženog zakona o lokalnoj samoupravi. Inače, predložena rešenja u ovom zakonu su apsolutno u korelaciji i potpuno harmonizovana sa odredbama Evropske povelje o lokalnoj samoupravi. Pored toga, nekakve sumnje da će Savet Evrope dati negativnu ocenu ne stoje, iz prostog razloga što su eksperti Saveta Evrope dali najvišu ocenu Predlogu zakona o lokalnoj samoupravi. Takođe, eksperti Saveta Evrope su kao konsultanti učestvovali u izradi Predloga zakona o lokalnoj samoupravi. Što se tiče volonterskog statusa i što se tiče problema u nekim opštinama, nisam čuo da u Kovinu ima nekih problema.
Da li se još neko javlja za reč? (Ne.) Stavljam na glasanje amandman. Za 16, protiv 110, uzdržanih nema, nije glasalo 23, ukupno 149 narodnih poslanika. Konstatujem da Narodna skupština nije prihvatila ovaj amandman. Na član 113. amandman su zajedno podneli narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 114. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Reč ima narodni posalnik Slavoljub Matić.
Kolege poslanici, Predlog zakona predviđa postojanje predsednika opštine, budući da manje više mehanički preuzima odredbe iz važećeg Zakona o lokalnoj samopravi, u kome takav organ ne postoji. Zato podnosimo ovaj amandman, pošto je problem rešen tako što su razređene sve mogućnosti vezane za izbor ili neblagovremeno konstiutisanje organa lokalne samouprave. Ja ću pročitati ovaj amandman. (Vladan Batić, sa mesta: Nemoj.) Nemoguće je da se poslanici izjasne ukoliko ne čuju ovo, a trajaće minut i po. "Ako se u opštini ne sprovedu izbori za odbornike i predsednika opštine, Vlada obrazuje privremeni organ u smislu člana 113. stav 3. ovog zakona koji vrši sve poslove opštine, a predsednik Narodne skupštine raspisuje nove izbore za odbornike i predsednika opštine u roku od 30 dana od dana kada je trebalo sprovesti te izbore. Ako posle izbora za odbornike i predsednika opštine ne bude izabran opštinski savet u roku od 60 dana od održavanja izbora, predsedniku opštine i odbornicima prestaje mandat. Vlada Republike Srbije tada obrazuje privremeni organ u smislu člana 113. stav 2. ovog zakona koji vrši sve poslove opštine, a predsednik Narodne skupštine raspisuje nove izbore za odbornike i predsednika opštine u roku od 15 dana od dana obrazovanja privremenog organa. Ako se posle izbora za odbornike i predsednika opštine ne konstituiše skupština opštine u roku iz stava 2. ovog člana, Vlada Republike Srbije obrazuje privremeni organ u smislu člana 113. stav 3. ovog zakona koji vrši poslove skupštine opštine i opštinskog saveta, a predsednik Narodne skupštine raspisuje nove izbore za odbornike skupštine u roku od 15 dana od dana obrazovanja privremenog organa u smislu člana 113. stav 3. ovog zakona. Ako se sprovedu izbori za odbornike i blagovremeno konstituiše skupština opštine, ali se ne sprovedu izbori za predsednika opštine, funkciju predsednika opštine vrši do izbora predsednika opštine predsednik skupštine opštine, a predsednik Narodne skupštine raspisuje nove izbore za predsednika opštine u roku od 30 dana od dana kada je trebalo sprovesti te izbore. Mandat odbornika odnosno predsednika jedinice lokalne samouprave, izabranih na izborima u smislu odredaba ovog člana, traje do isteka mandata odbornika skupštine, odnosno predsednika jedinice lokalne samouprave". Dakle, rešava sva četiri moguća slučaja, u slučaju da se desi neblagovremeno konstituisanje organa lokalne samoprave i neizbor predsednika opštine. Hvala lepo.
Zahvaljujem. Da li se još neko javlja za reč? (Da.) Reč ima narodni poslanik Tomislav Nikolić, zamenik predsednika poslaničke grupe SRS.
Ovaj amandman popunjava prazninu koju predlagač zakona nije sagledao, zato što je pisao Predlog zakona rukovođen dosadašnjom oganizacijom lokalne samoprave i nije ni razmišljao o tome da je uveo predsednika opštine kao organ jedinice lokalne samouprave, pa tako nije ni predvideo šta će biti ako ne bude izabran, ako ne stupi na dužnost ili u drugim slučajevima koji u životu mogu da se dese. Mi ćemo podržati ovaj amandman. A da vas obavestim, gospođo Mićić, da u poslaničkim kulpama DS-a sedi 28 poslanika, a sija 38 obeleženih kvadratića. Čudi me da vas to nikako ne iritira. Da li vam je toliko stalo da Skupština radi sada, baš danas, da ste spremni da progutate i to da poslanici DS-a obezbeđuju privremene kartice za sve njihove poslanike koji nisu došli u salu. (Iz sale: Lažeš.) Mislim da bi mnogo bolje bilo da ste nas pustili da vidimo kako napadaju Srbiju i kako Milošević brani i sebe, ali mislim i Srbiju... (Predsednik: Vratite se na temu.) Vraćam se na temu... zato što sam pročitao danas u novinama da čak i u toj optužbi optužuju i Vojislava Šešelja da je sarađivao sa Radmilom Bogdanovićem u Višegradu. Vojislav Šešelj od 1987. do 1994. nikada nije bio u Višegradu. Radmilo Bogdanović je bio ministar do marta 1991. godine, a posle toga je bio penzioner. Sa Vojislavom Šešeljem sretao se na nekim prijemima i mislim.... (Predsednik: Gospodine Nikoliću, upozoravam vas da se vratite na temu dnevnog reda.) ... godine 1998. ili 1999. na Televiziji "Palma plus" u Jagodini. Voleo bih da sam gledao sve laži koje se iznose protiv Srbije, da bih mogao na njih da odgovorim.
Da li se još neko javlja za reč o ovom amandmanu? (Ne.) Stavljam na glasanje amandman. Za 36, protiv 85, uzdržanjedan, nije glasalo 22, od 144 narodna poslanika. Konstatujem daNarodna skupština nije prihvatila ovaj amandman. Na član 115. amandman je podneo narodni poslanik Aleksandar Vučić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li se neko prijavljuje za reč? (Ne.) Stavljam na glasanje amandman. Za dva, protiv 124, uzdržanih nema, nije glasalo 20, od ukupno 146 narodnih poslanika. Konstatujem da Narodna skupština nije prihvatila ovaj amandman. Na član 115. amandmane, u istovetnom tekstu, podneli su Skupština AP Vojvodine i narodni poslanik Bojan Kostreš. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je pravno moguć, pa konstatujem da je ovaj amandman postao sastavni deo Predloga zakona. Na član 116. amandman je podneo narodni poslanik Milorad Mirčić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosilac amandmana nije prisutan. Za reč se javio narodni posalnik Tomislav Nikolić, zamenik predsednika poslaničke grupe SRS.
Dame i gospodo narodni poslanici, članovi 115, 116, 117. i 118. regulišu saradnju jedinica lokalne samouprave ili u okviru Republike Srbije ili njihovu saradnju sa jedinicama lokalne samouprave u inostranstvu ili udruživanje u različite asocijacije udruženja. Sve je to prepisivano iz Povelje i nije uopšte prilagođeno niti domaćem zakonodavstvu, niti trenutnoj situaciji. Istina je da je i prethodni Zakon o lokalnoj samoupravi sadržavao ove odredbe. Sa te strane opozicija nije imala razloga da prigovara vlastima u Srbiji, zato što im nisu ni na koji način ograničavali saradnju niti u okviru Srbije, a niti sa organizacijama iz inostranstva. Mene čudi da se sada, kada imate vlast u Republici Srbiji, i dalje se ne osećate, ne razmišljate, ne pišete kao ljudi koji vode Srbiju. Zašto vam je smetao amandman da jedinica lokalne saradnje sarađuje sa lokalnim jedinicama samouprave u drugim državama i sa njihovim organima, uz odobrenje Vlade Republike Srbije. Valjda je to osnovni put. Ne bave se svi saradnjom sa inostranstvom. Kada se bave, to država mora da kontroliše, mora da ima uvida u to, mora da ceni. Da li je to racionalno, da li je potrebno, zašto saradnja, sa kim saradnja, kakve su to organizacije, ima li tu nečega neprijateljskog prema državi našoj i prema narodu? Dalje, član 116, asocijacije gradova i opština zastupaju interese svog članstva pred državnim organima, a posebno u postupku donošenja zakona i drugih akata od značaja za zaštitu lokalne samouprave i to je drugi propis. Već je mastodontski bilo uključivati obaveznost jedinica lokalne samouprave, obaveznost predlagača zakona da sarađuje sa jedinicama lokalne samouprave kada podnosi predlog zakona iz oblasti lokalne samouprave. Sada još i njihove asocijacije i njihova udruženja imaju pravo po zakonu da se od njih uvek traži saradnja, odnosno nema zakona bez saradnje sa njima. Šta će vam to? Ovaj član 116. svakako treba obrisati, a preporučujem Vladi Republike Srbije da se ponaša kao neko ko ima veliku odgovornost prema ovoj državi. Sa jedne strane, kada su finansije u pitanju, onda ukidate autonomnost jedinicama lokalne samouprave, a kada treba da sarađujete sa inostranstvom, puštate ih, baš kao da je to igde u svetu moguće, a da država o tome ne vodi brigu.
Da li se još neko prijavljuje za reč o ovom amandmanu? Narodni poslanik Milorad Mirčić koji nije bio prisutan kada sam ga prozivala, a podneo je amandman.
Dame i gospodo narodni poslanici, odbijajući ovaj amandman Vlada daje obrazloženje da se na taj način ukidaju asocijacije gradova i opština koje postoje već decenijama. Vlada nije našla za shodno da navede bar jedan primer koja bi se to asocijacija ukinuda brisanjem ovog člana, osim one asocijacije slobodnih gradova koju su osnovali upravo pripadnici sadašnjeg DOS-a, ranije Koalicije "Zajedno", a još ranije u praistoriji bili ste DEPOS. Promena je samo što nije više Vuk Drašković, sada je Vojislav Koštunica. Ne ukida se nijedna asocijacija od asocijacija koje sada postoje trenutno kao udruženja lokalne samouprave. Stalna konferencija gradova i opština Jugoslavije i Asocijacija gradova Srbije - to su dve zvanične asocijacije. U članu 13. jasno je definisano kako, na koji način i na kojim osnovama mogu da se prave udruženja lokalnih samouprava i, jasno uz prihvatanje amandmana SRS od strane Vlade, rečeno je uz saglasnost Vlade. U članu 15. ovog zakona i članu 115. i 117. jasno je definisan osnov po kome se mogu udruživati lokalne samouprave. Ovaj član 116. je višak, ne višak kao jedna pravna norma ili dodatni član ovome, nego višak u smislu što izaziva zabunu, komplikuje stvari, komplikuje na taj način što mogu sve vrste asocijacija, udruženja da se osnuju koje će navodno zastupati ili istupati pred Vladom štiteći interese građana. Šta će vam onda asocijacija koja se zove i dalje funkcioniše - Stalna konferencija opština i gradova Jugoslavije, šta će vam Udruženje gradova i opština Srbije, šta oni rade? Ako ne znate, gospodo, u sklopu tih asocijacija i udruženja postoje različite sekcije,one zastupaju gradove i opštine i pred Vladom i pred drugim licima. Prema tome, ovo je čista tvrdoglavost Vlade. Zbog čega mi radikali vama govorimo da ovo brišete? Ne zato što smo unapred sigurni da ćete vi to uraditi, nego da nam olakšate posao. Vi ste sada na vlasti, vi znate, svesni ste činjenice da odlazite, ali da olakšate posao nama koji dolazimo, o tome ne možete da odlučujete, o tome odlučuje narod.
Da li se još neko prijavljuje za reč o ovom amandmanu? (Ne.) Stavljam na glasanje amandman. Za 18, protiv 115, uzdržanih nema, nije glasalo 29, od ukupno 162 poslanika. Konstatujem da Narodna skupština nije prihvatila ovaj amandman. Na član 117. amandmane u istovetnom tekstu podnela je grupa narodnih poslanika Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i narodni poslanik Miloš Nešović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li se predstavnik podnosilaca amandmana javlja za reč? Reč ima narodni poslanik Petar Madžarević.
Dame i gospodo narodni poslanici, ovde našim amandmanom, znači amandmanom DSS-a se predlaže da se ovaj član 117. briše, iz tih razloga što je povezivanje, odnosno udruživanje jedinica lokalne samouprave već regulisano prethodnim stavovima 115. i 116. i potpuno je u skladu taj deo, taj koji je urađen, sa Evropskom poveljom o lokalnoj samoupravi, koja u svom članu 10. kaže: "Lokalni organi vlasti imaće pravo da vrše svoje dužnosti i sarađuju u okviru zakona, ostvaruju konzorcijume i sa drugim lokalnim organima vlasti u cilju vršenja zadataka od zajedničkog interesa". Ima tu još dva stava, ali ne bih sada, ako bismo prihvatili član 117. da ostane na snazi, došli bismo u situaciju da prekršimo Ustav Republike Srbije, koji predviđa jednostepenu lokalnu samoupravu koja se odvija u opštini, u gradu i u Gradu Beogradu, kako je predviđeno određenim članovima, a nigde se ne predviđa višestepena, odnosno svako suprotno rešenje bi dovelo do stvaranja dvostepene lokalne samouprave, odnosno autonomije koja ne obilazi opštinski nivo. Predlažemo da se iz tih razloga ovaj član zakona briše.
Da li se još neko javlja za reč o ovom amandmanu? (Da.) Reč ima narodni poslanik Tomislav Nikolić, zamenik predsednika poslaničke grupe SRS.
Član 117. svakako treba izbrisati iz Predloga zakona zato što će stvoriti čak i neodumice, iako je član 117. i pre regulisanja značio regulisanje nečega što je već regulisano. Ali, jedna reč koja se ovde pojavljuje mogla bi da izazove velike nedoumice, odnosno moralo bi uvek da se traži tumačenje nas koji smo zakon doneli, a mi ni sami ovde, pretpostavljam, to pitanje i ne znamo šta znači - saradnja jedinica lokalne samouprave, udruživanje u okviru šireg regionalnog područja. Ako je to regionalno područje u okviru Srbije, član 115.stav 1. je to regulisao, a ako je to šire regionalno područje u okviru jedinica lokalne samouprave i u susednim zemljama, član 115. stav 2. je to regilisao i sve je jasno. Čemu onda takav jedan član koji kaže da se može u okviru šireg regionalnog područja ostvarivati saradnja jedinica lokalne samouprave, odobrava im se ta saradnja, a već smo im odobrili da sarađuju i u Srbiji i u celom svetu sa jedinicama lokalne samouprave. Koje je to šire regionalno područje, možda kada naselimo mesec, Mars ili šta ja znam. Ovaj amandman na član 117. koji je podnesen od strane više poslanika, treba prihvatiti,jer ovaj član nije uopšte potreban u pravnom prometu.
Da li se još neko javlja za reč? (Da.) Narodni poslanik Dejan Mihajlov, predsednik poslaničke grupe DOS - DSS.
Poštovana predsedavajuća, dame i gospodo uvaženi poslanici, mi smo imali u vidu kada smo predlagali ovaj amandman pre svega situaciju na jugu Srbije, gde ona znatno može da se iskomplikuje ovim članom zbog mogućnosti povezivanja opština i stvaranja jednog šireg regionalnog područja. Znači, u ovom periodu kada još nemamo do kraja definisane odnose, treba sačekati možda sa ovim. Iovako su članovima 115. i 116. zagarantovana prava koja su predviđena Ustavom i Poveljom o lokalnoj samoupravi. Jednostavno, kasnijom izmenom i dopunom zakona sigurno se može uvesti ovaj član, koji će, kada dođe do promena Ustava, omogućiti povezivanje, ali u ovom trenutku mislimo da ne bi bilo dobro ostaviti ovaj član.
Za reč se javio predstavnik predlagača, ministar pravde i lokalne samouprave, gospodin Vladan Batić.
Uvažena gospođo predsednice, dame i gospodo narodni poslanici, ideja predlagača je da bude u duhu nekih najsavremenih evropskih tendencija u ovom pravcu, po analogiji na tzv. ideju funkcionalnih distrikta, koja je primenjena i primenljiva u Evropi. Međutim, imajući u vidu turbulencije koje su moguće na jugu Srbije i koje su moguće u vezi sa Kosovom i Metohijom, imajući u vidu neophodnost da se napravi nova teritorijalna organizacija i nova regionalizacija Srbije, Vlada prihvata predloženi amandman.
Vlada je prihvatila amandman, ali pošto odbori nisu, stavljam na glasanje amandman. Za 124, protiv 9, uzdržanih 7, nije glasalo 27, ukupno 167. Konstatujem da je Narodna skupština prihvatila ovaj amdnaman. Na član 118. amanmane u istovetnom tekstu podnela je grupa narodnih poslanika Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković i narodna poslanica Živodarka Dacin. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Za reč se javio predstavnik predlagača ministar pravde i lokalne samouprave, gospodin Vladan Batić.
Dame i gospodo narodni poslanici, budući da je predloženi amandman u direktnoj korelaciji sa prethodnim amandmanom, u ime Vlade Republike Srbije prihvatam i ovaj amandman.
Da li se još neko javlja za reč o ovom amandmanu? (Ne.) Stavljam na glasanje amandman. Za 121, protiv pet, uzdržana četiri, nije glasalo 35, ukupno 165. Konstatujem da je Narodna skupština prihvatila ovaj amandman. Na član 123. amandman je podneo narodni poslanik Išpanovič Ištvan. Odbor za pravosuđe i upravu je prihvatio ovaj amandman, a Zakonodavni odbor smatra da je amandman pravno moguć. Vlada nije prihvatila ovaj amandman. Reč ima podnosilac amandmana narodni poslanik Išpanovič Ištvan.
Poštovano predsedništvo, dame i gospodo narodni poslanici, s obzirom da je Odbor za pravosuđe prihvatio ovaj amandman, predlažem da se ovaj amandman prihvati iz dva razloga. Prvo, radi se o izvornoj nadležnosti lokalne samouprave i prema Evropskoj povelji o lokalnoj samoupravi u takvim slučajevima nema potrebe za raznim saglasnostima, odnosno dozvolama. Drugo, radi se o tome da je ovde pravo postavljeno, neki pravni principi, naglavačke. Radi se o tome da bude jednostavnije i za one koji nisu pravnici. Po ovom članu bi ispalo, kada bi se uporedio sa jednim krivičnim postupkom, da bi tužilac trebalo da kaže da je kriv, a okrivljeni bi trebalo da dokazuje da nije kriv. Taj pravni princip je ovde prekršen. Normalno da treba da postoje okviri. Recimo, radi se o nazivima ulica i neke granice moraju postojati, okviri u kojima je lokaloj samoupravi omogućeno da daje nazive, recimo ulicama. Međutim, na koga pada teret dokazivanja? O tome se radi i mislim ako ministarstvo osporava odluku lokalne samouprave, tada ministarstvo treba ne da zabrani, nego da pokrene sudski postupak gde će dokazati da li je moguće ili nije. Iz tih razloga vas molim da glasate za ovaj amandman, odnosno predstavnika Vlade molim da prihvati ovaj amandman.
Za reč se javio gospodin Vladan Batić, ministar pravde i lokalne samouprave.
Vlada ne može da prihvati predloženi amandman, jer u Predlogu zakona postoji tzv. pozitivna prezumpcija. Dakle, jedinica lokalne smaouprave utvrđuje nazive, a ako u određenom roku Vlada ne ospori, onda to ostaje kako jeste. Prema tome, budući da je pozitivna prezumpcija, nema razloga da se ovako nešto prihvata i nije ovo materija iz sudske nadležnosti da bi se sudovi u čitavu proceduru uključivali.
Da li se o ovom amandmanu još neko javlja za reč? (Ne.) Stavljam na glasanje amandman. Za 14, protiv 102, uzdržana tri, nije glasalo 41, ukupno 160. Konstatujem da Narodna skupština nije prihvatila ovaj amandman. Na član 123. amandman je podneo narodni poslanik Vitomir Plužarević. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Reč ima podnosilac amandmana narodni poslanik Vitomir Plužarević.
Dame i gospodo narodni poslanici, ova oblast zakona koja reguliše simbole nas je navela da podnesemo amandman na ovaj član 123. iz više razloga. Član 123: "Skupština jedinice lokalne samouprave dostavlja statut i druge akte kojima se uređuju simboli, praznici i nazivi ulica, trgova i drugih delova naseljenih mesta ministarstvu nadležnom za poslove lokalne samouprave, radi davanja saglasnosti. Ako sadržina odredbi statuta jedinica lokalne samouprave ili drugih akata o simbolima, praznicima i nazivima delova naseljenih mesta ne odgovara istorijskim ili stvarnim činjenicama, ako se njima povređuju opšti i državni interesi, nacionalna i verska osećanja, vređa javni moral ili ako nisu u skladu sa odredbama člana 121. ovog zakona, ministarstvo nadležno za poslove lokalne samouprave odbiće, u roku od 60 dana od dana prijema statuta ili drugog akta iz stava 1. ovog člana, davanje saglasnosti na te odredbe statuta ili drugog akta. Ako se ministarstvo nadležno za poslove lokalne samouprave ne izjasni u roku iz stava 2. ovog člana, smatraće se da je data saglasnost." Tražimo da se stav 3. promeni i glasi: "Ministarstvo nadležno za poslove lokalne samouprave ovlašćeno je da ukloni nazive delova naseljenog mesta koji su utvrđeni i istaknuti suprotno odredbama ovog zakona." Bez prihvatanja ovog amandmana praktično je lokalna samouprava potpuno samostalna u utvrđivanju naziva ulica, simbola i praznika. Istina, nadležno ministarstvo treba da da naknadnu saglasnost umesto prethodne saglasnosti kako je do sada bilo i, što je još gore, ako se zbog svoje neažurnosti ne izjasni, odnosno ne odluči, smatra se da je saglasnost data. Ćutanje administracije ne samo da znači odobravanje nego znači nesposobnost, što je predlagač očigledno imao u vidu, jer DOS sam sebe najbolje poznaje i hoće unapred da zakonski formira takvu situaciju. Hvala.
Da li još neko od ovlašćenih učesnika želi reč? Izvolite, ima reč Tomislav Nikolić, zamenik predsednika poslaničke grupe.
Dame i gospodo narodni poslanici, mi smo najpre želeli da uklonimo stav 3. člana 123. koji je očigledan višak. Naime, ćutanje administacije je regulisano i ne mora posebno u svakom zakonu da se apostrofira: odluka se smatra donetom, i ako se o njoj nije izjasnilo ministarstvo. Ali smo iskoristili priliku da ukažemo ponovo na jednu prazninu koja se javlja ukoliko zakon ostane u tekstu u kome ga predlaže Vlada Republike Srbije. Sinoć sam na televiziji "Studio B" obavešten od pojedinih poslanika Demokratske stranke da su naši amandmani besmisleni. Ali, taj koji ima hrabrosti da prekine na minut da žvaće žvaku i da televiziji izjavu da su amandmani opozicije na ovaj predlog zakona besmisleni, neka pogleda koliko je amandmana usvojeno. A i akosu besmisleni, ostavite svoju karticu, kao što imate običaj, izađite, popijte kafu, pa uzmite drugu žvaku. Ovaj amandman otklanja jednu prazninu koja će nastati, a desila se u jednom gradu na severu Srbije. Vi uvek izbegavate da kažete da će biti problema na severu Srbije. Pominjete samo jug Srbije a kažem vam - imaćete problema i na severu Srbije u jedinicama lokalne samouprave ukoliko zakonom ne bude sve regulisano. Naime, šta biva ako jedinica lokalne samouprave postavi oznake, biste, spomenike i time povredi član 123. stav 2. tako da to ne odgovara istoriji, vređa moral, vređa osećanja građana; i šta biva čak i ako ministarstvo utvrdi, odnosno ne da saglasnost za to postavljanje, imenovanje trga, ulica i sl? Ko će organizovati da se ta obeležja uklone i kakva je kazna ako se ta obeležja ne uklone? Ko je sad dobio ovlašćenje da ukloni,ukoliko jedinica lokalne samouprave to ne želi da učini? Vi znate da mi već imamo spomenike neprijateljima i uvek neprijateljima srpskog naroda. Mi smo jedina zemlja u svetu, Srbija, u kojoj se neprijateljima Srbije podižu spomenici na njenoj teritoriji. Vi svi ćutite i zatvarate oči pred tim. A, ovim predlogom zakona ustanovite nam bar pravo da ne moramo ovo da menjamo izmenama i dopunama kada vas pobedimo, ustanovite nam bar pravo da odmah te oznake poskidamo u skladu sazakonom.
Da li još neko od ovlašćenih učesnika želi reč? (Ne.) Stavljam na glasanje amandman. Za 19, protiv 113, uzdržan jedan, nije glasalo 28, od ukupno 161 narodnog poslanika. Konstatujem da Narodna skupština nije prihvatila ovaj amandman. Na član 123. amandman je podneo narodni poslanikBojan Kostreš. Vlada, Odbor za pravosuđe iupravu i Zakonodavni odbor nisu prihvatili ovaj amandman. Da li podnosilac amandmana želi reč?(Ne.) Da li neko drugi želi reč o ovom amandmanu? (Ne.) Stavljam na glasanje amandman. Za 11, protiv 108, uzdržan jedan, nije glasalo 40, od ukupno 160 narodnih poslanika. Konstatujem da Narodna skupština nije prihvatila ovaj amandman. Na član 125. amandman je podneo narodni poslanik Stevan Kesejić. Vlada, Odbor za pravosuđe iupravu i Zakonodavni odbor nisu prihvatili ovaj amandman. Da li podnosilac amandmana želi reč? Izvolite, ima reč narodni poslanik Stevan Kesejić.
Dame i gospodo narodni poslanici, poslanička grupa Srpske radikalne stranke podnela je amandman na član 125. iz prostog razloga što je ovaj član u ovom zakonu suvišan. Inače, ovako skarabudžen zakon predstavlja skalameriju od lokalne samouprave. Ovaj član 125. govori o tome da skupština jedinice lokalne samouprave, odnosno predsednik opštine ili gradonačelnik, ima pravo da Vladi Republike Srbije, odnosno organu teritorijalne autonomije, podnese zahtev za preispitivanje prava na odlučivanje kada oceni da je organ Republike ili oblik teritorijalne autonomije odlučivao o pitanju iz nadležnosti organa opštine, odnosno grada. Naime, ova materija je regulisana prethodnim odredbama Predloga ovog zakona, kao što su član 105, 106, 107, 108. itd. Naime, u članu 105. se kaže da organi Republike, teritorijalne autonomije i organi jedinice lokalne samouprave radi ostvarivanja svojih prava i dužnosti međusobno sarađuju u skladu sa Ustavom, zakonom i drugim propisom. E, sada, pošto znamo koliko Vlada, poštuje ovaj parlament, odnosno Ustav i da nemamo Ustavnog suda, postavlja se pitanje kako će se ovaj član moći da primenjuje. Drugo, ovaj član je potpuno besmislen i zbog toga što govori o preispitivanju prava na odlučivanje, koja su regulisana i članovima koji su u ovom zakonu potpuno ispretumbani. Amandmani koji su ovde prihvaćeni derogiraju u potpunosti ovaj član, jer pojavljuje se skupštinsko veće, kao jedna nova institucija, koja takođe može da bude predmet ovog člana. Ukoliko ovaj član ostane na snazi, on će biti potpuno besmislen i služiće samo kao mrtvo slovo na papiru. Takođe se postavlja i pitanje - a kome bi onda građani opštine ili mesnih zajednica podnosili zahtev za preispitivanje svojih prava, jer u praksi gde ima dosta vlasti... (Predsedavajuća - tri minuta i 30 sekundi)... ima primera zloupotrebe. Jedan od tih primera jeste u Apatinu, u mesnoj zajednici, gde je Udruženje Roma na jedan perfidan način obmanuto. Naime, podeljene su im otpremnice - potvrde o prijemu robe i umesto... (Predsedavajuća - četiri minuta)... toga što su potpisali, dakle tri kubna metara drva za ogrev, dobili su jedan metar. Tako se i inače ponaša DOS-ovska vlast u većini opština. Ovde smo čuli dosta primera. [[Žagor.]] Naravno, vi koji čitate novine i halabučete jednostavno ne možete da shvatite da ovaj zakon o lokalnoj samoupravi nije u interesu građana Srbije...
Da li još neko želi reč? Ima reč narodni poslanik Tomislav Nikolić.
U članu 125. skupština jedinice lokalne samouprave, odnosno predsednik opštine, ili gradonačelnik imaju pravo da Vladi Republike Srbije, odnosno organu teritorijalne autonomije podnesu zahtev za preispitivanje prava na odlučivanje, kada ocene da je organ Republike ili oblika teritorijalne autonomije, odlučivao o pitanju iz nadležnosti organa opštine, odnosno grada, a zahtev se podnosi u roku od 30 dana. E sada vas pitam (nema gospođe Mićić) - kome će sada da se žale građani Alibunara, kojima je raspuštena skupština opštine, uvedene privremene mere, raspisani izbori za organe lokalne samouprave, za odbornike, predate liste, i odjednom je gospođa Mićić poništila svoju odluku o raspisivanju izbora i dostavila novu odluku da izbora neće biti. I sada je protekao rok, zakonski rok za raspisivanje novih izbora za jedinicu lokalne samouprave, a tamo privremeno veće, koje je imalo jedan privremeni mandat od tri meseca plus održavanje izbora i plus konstituisanje novih organa opštine, ostaje do unedogled. Kome da se žale građani Alibunara, kome da se žale političke stranke, grupe građana ili pojedinci, koji su organizovali izbore, štampali propagandni materijal, obilazili građane, pozivali građane da izađu na izbore? Ko će sada da nadoknadi moralnu i materijalnu štetu građanima Alibunara, koji su mislili da će im biti omogućeno da izaberu svoje organe lokalne samouprave, a da je tutorski organ, koji je postavila Vlada, među njima i potpredsednik veća iz Demohrišćanske stranke Srbije, bivši socijalista, kome da se žale građani Alibunara, kome kadiji?
Da li još neko od ovlašćenih učesnika želi reč? (Ne.) Ako ne, stavljam na glasanje amandman. Za 20, protiv 110, uzdržan jedan, nije glasalo 32, od ukupno 163narodna poslanika. Konstatujem daNarodna skupština nije prihvatila ovaj amandman. Na član 126. amandman su zajedno podneli narodni poslanici Vladimir Garčević i Dragan Tomić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosioci amandmana nisu prisutni. Da li neko drugi želi reč? (Ne.) Ako ne, stavljam na glasanje amandman. Za 22, protiv 110, uzdržanih nema, nije glasalo 30, od ukupno 162narodna poslanika. Konstatujem daNarodna skupština nije prihvatila ovaj amandman. Na član 127. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je amandman postao sastavni deo Predloga zakona. Na član 127. amandman je podnela narodni poslanik Gordana Pop-Lazić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč želi narodni poslanik Tomislav Nikolić, zamenik predsednika poslaničke grupe.
Dame i gospodo, član 127. stav 5. glasi: "Jedinica lokalne samouprave ima pravo na naknadu štete nastale aktom, odnosno radnjom državnog organa ili organa teritorijalne autonomije, kad Vrhovni sud utvrdi da je postojala povreda prava na lokalnu samoupravu". Gledajući ovlaš ovaj predlog, čovek se upita - pa zašto da ne. Ali, ako se u to udubite, onda morate da pitate - a zašto da, odnosno, kako da se to - da, ostvari? Odnosno, šta je šteta, koja može da bude proizvedena aktom ili radnjom državnog organa, u odnosu na jedinicu lokalne samouprave? Hoće li to jedinica lokalne samouprave da pretrpi duševne bolove, ako ministarstvo kaže da neka oznaka nije u skladu sa istorijom građana, pa sud utvrdi da može da se podvede pod istoriju, kakva je to šteta? Ovde se radi sada i o novcu. Pa ne možete samo tako fakultativno da kažete - ima pravo na naknadu štete. Koje štete, kakve štete, kakvu štetu može sada država da nanese jednom svom organu, nižem od nje? Time što je možda i povredila neko njegovo pravo na lokalnu samoupravu, pa se to ustanovi u postupku pred Vrhovnim sudom? Koja je to vrsta štete, hoće li sada građani Alibunara ispostaviti zahtev za štetu Nataši Mićić, predsedniku Narodne skupštine, koji je poništio odluku o izborima i zaveo diktaturu u Alibunaru; jer, sve što nije u skladu sa zakonom, sve što uzurpira prava lokalne samouprave, to je diktatura. Hoće li sada Narodna skupština, a mi to u budžetu nismo predvideli, da plaća štetu građanima Alibunara, svakome od njih pojedinačno i svim kandidatima za odbornike, čiji je ugled doveden u pitanje, odnosnonašim kandidatima, koji su bili tako ugledni da se Vlada uplašila raspisivanja izbora? [[Smeh u sali.]] Izuzev tog ludačkog smeha, ne vidim ni jedan drugi razlog da ovako reagujete. Pitajte se malo vi, koji se smejete, a niste ni u vlasti, ni u opoziciji, samo ste pomalo ludi, pitajte se - zašto su poništeni izbori, zašto je poništena odluka o raspisivanju izbora? Pitajte se malo. Kad su stigle liste svih kandidata, zašto je vlast poništila izbore?
Da li još neko od ovlašćenih učesnika u raspravi želi reč? Ima reč gospodin Vladan Batić, ministar.
Dame i gospodo narodni poslanici, jedinica lokalne samouprave ima status pravnog lica. Pravno lice može pretrpeti imovinsku štetu određenim radnjama i aktima teritorijalne autonomije ili nekog drugog državnog organa. Po apsolutnoj analogiji, u svim onim stvarima na koje svako pravno lice ima pravo na naknadu štete, tako jedinica lokalne samouprave ima pravo na naknadu štete, ako je oštećeno ili povređeno neko njeno pravo aktom državnog organa ili organa teritorijalne autonomije. Tu nikakve čarolije nema.
Ima reč narodni poslanik Tomislav Nikolić (replika na izlaganje ministra po osnovu pogrešnog tumačenja od strane ministra).
To što ste protumačili, gospodine ministre, to je osnov za repliku. I mesna zajednica ima status pravnog lica. Zašto njoj nije ovim predlogom zakona dato pravo na naknadu štete koju joj nanese opština i država nekim svojim aktom?
Da li još neko od ovlašćenih učesnika želi reč? (Ne.) Ako ne, stavljam na glasanje amandman. Za 21, protiv 119, uzdržanih nema, nije glasalo 23, od ukupno 163narodna poslanika. Konstatujem daNarodna skupština nije prihvatila ovaj amandman. Na član 128. amandmane, u istovetnom tekstu, podneli su narodni poslanici Božidar Vučurović i Zoran D. Nikolić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Da li podnosilac amandmana želi reč? (Da.)
Dame i gospodo narodni poslanici, ovo je jedan od retkih amandmana u kojima SRS traži da se neki član zakona briše, a iz jednog čistog i razumnog razloga - branilac ili ombudsman, kako volite da ga zovete, ne postoji na nivou Republike. Mi ga sada naopačke uvodimo - počećemo odozdo, pa ćemo onda ili nećemo na nivou Republike da ga uvedemo. "Evo nama srećnog dana, dobili smo ombudsmana; i Ub i Velika Plana imaće svog ombudsmana; Tutin i Duga poljana, dva narodna ombudsmana; a tri gradska branioca Lazarevcu do Vreoca; Obrenovcu kao hleba četa ombudsmana treba; visprena i vrlo bistra, da ih brani od ministra. Postavljate ombudsmane da siroti narod brane; niko narod neće spasti tamo gde je DOS na vlasti; već jedino možda hoće motka sumnjive čistoće."
Da li još neko od ovlašćenih učesnika želi reč? Narodni poslanik Tomislav Nikolić, zamenik predsednika poslaničke grupe.
Dame i gospodo narodni poslanici, ovo je pomodarstvo koje Vlada Republike Srbije uvodi u Srbiju, pa nam čak i stranu reč, koju mi vrlo teško izgovaramo, uvodi u pravni promet, a to samo zato što je žaba videla da se konj potkiva i digla je nogu da bi joj noge duže trajale. Šta sada da pričamo o tome, da hvalimo Vladu Republike Srbije koja hoće građanima besplatnog branioca da da, a nije im dala Ustavni sud Republike Srbije. Gde se to kuća zida od odžaka? Kuća se zida iz temelja. Pravni sistem, pravni poredak iz temelja se konstituiše, a u temelju pravnog poretka naše države mora da bude Ustavni sud i Ustav Republike Srbije. Šta će onaj ombudsman, pred kojim će sudom taj građanski advokat da štiti prava građana, kad nema Ustavnog suda, kad nema osnovne zaštite, kad je selo nebranjeno. Može u selu da se priča o čemu god hoćete, a kada je nebranjeno, celo će da padne. Nama se stropoštao pravni poredak, a mi uvodimo u Merošini ombudsmana, a nemamo Ustavni sud Republike Srbije. Neshvatljivo je - Vlada Republike Srbije ćuti već 14-ti mesec na naše prozivke sa ove govornice da nemamo Ustavni sud Srbije. Ispašće da se možda rodio neki sudija Ustavnog suda prošle godine i taman će imati položen pravosudni ispit kad bude Vlada rešila da postavlja sudije Ustavnog suda Republike Srbije. Šta sada reći na stav 4. člana 128:"Građanskog branioca postavlja skupština jedinice lokalne samouprave iz reda uglednih i politički nepristrasnih ličnosti". Morate da mi kažete da li ima među nama, koliko nas miliona ima, ne računam maloletnu decu, ima li jedne politički nepristrasne ličnosti. Ima ovde u Skupštini nepristrasnih političkih ličnosti, koje prelaze iz stranke u stranku kad ta bude na vlasti. Ima i čitavih politički nepristrsanih stranaka, jer one uvek prelaze uz one koji su na vlasti. Ali, po osnovnoj terminologiji, kako u zakon uvesti politički nepristrasnu ličnost, rekao bih idiota, jer u izvornom značenju idiot je čovek koji se ne bavi politikom. Čovek se od životinja razlikuje po tome što razmišlja. U ovoj zemlji se razmišlja politički i svako razmišlja politički. Nema tog nepristrasnog. To će biti posao za advokata. (Predsedavajuća: Tri minuta i 30 sekundi.) Da kažem gospodinu ministru - na početku bavljenja politikom bio sam u stranci kojom su vladali advokati. Propala je na prvim izborima i nikada se više nije oporavila. Ne računajte mnogo, gospodine ministre, da ćete na osnovu svog esnafa postaviti ombudsmane širom Srbije, kao što sada na osnovu svog položaja postavljate u lokalnoj samoupravi odgovorne. Ne računajte mnogo na podršku tih ljudi.
Reč ima ministar, gospodin Valdan Batić.
Dame i gospodo narodni poslanici, svakodnevno se sa ove govornice Vladi Republike Srbije spočitava da je ona odgovorna zato što Srbija nema Ustavni sud. Da bi se ta stvar razjasnila, potrebno je samo malo pročitati Ustav. Nije Vlada Republike Srbije nadležna za izbor sudija Ustavnog suda, ni za predlaganje sudija Ustavnog suda. Sudije Ustavnog suda predlaže predsednik Republike Srbije Narodnoj skupštini Republike Srbije. Predsednik Republike Srbije nije član ni jedne od stranaka članica DOS-a, on je član vašeg dugogodišnjeg koalicionog partnera. Prema tome, priča o Ustavnom sudu nema nikakve veza sa Vladom Republike Srbije. (Tomislav Nikolić: Replika.)
Koji je osnov za repliku? (Tomislav Nikolić: Rekao je "vašeg dugogodišnjeg koalicionog partnera".) Da li sporite činjenicu da ste bili u koaliciji sa SPS-om? (Tomislav Nikolić: Sporim činjenicu da sam bio dugo godina.) To je procena vremena za ministra. (Tomislav Nikolić: Nije me dobro protumačio.)
Gospodine ministre, te odredbe Ustava sam pročitao pažljivo kada sam prvi put prigovorio da nemamo Ustavni sud. Vi ste izgovorili ono što piše u Ustavu Srbije, ali je predsednik Skupštine, tadašnji, Dragan Maršićanin, pre samo dva meseca rekao da je krivica zato što nema Ustavnog suda Srbije na DOS-u, jer se niste dogovorili koga ćete za sudiju Ustavnog suda. A, Vlada Republike Srbije, to je DOS. Vlast u Srbiji, to je DOS ili ja baš zaista ništa ne znam. Krivim DOS, to je za mene Vlada Republike Srbije, što nemamo Ustavni sud Srbije i što niko od nas, pojedinačno, nema nikakvu sudsku zaštitu. Isključivo smo u rukama izvršne vlasti. Da ima dobrog novinarstva i da ima objektivne pravničke javnosti, odavno biste bili na stubu srama zato što nemamo Ustavni sud Republike Srbije.
Da li se još neko od ovlašćenih učesnika javlja za reč? (Ne.) Stavljam amandman na član 128. na glasanje. Za 24, protiv 118, uzdržan jedan, nije glasao 21, od ukupno 164 narodna poslanika. Konstatujem da Narodna skupština nije prihvatila ovaj amandman. Na član 128. amandman je podneo narodni poslanik Arsen Kurjački. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Reč ima podnosilac amandmana, narodni poslanik Arsen Kurjački.
Gospođo predsedavajuća, uvaženi ministre, kolege poslanici, to što nemamo Ustavni sud, to je sigurno veliki problem za naše društvo, za državu i za našu Skupštinu. To što nemamo Ustavni sud ne znači da našim građanima ne treba da obezbedimo zaštitu na lokalnom nivou, bar u tom nekom prvom stepenu. Da bismo to regulisali i obezbedili kako treba za sve, podneo sam ovaj amandman na član 128. iz poglavlja IDž Zaštita lokalne samouprave, gde se svi članovi, skoro svi odnose na zaštitu lokalne samouprave od viših oblika vlasti. Ovaj član koji obrađujem odnosi se na zaštitu građana od nezakonitih ili drugih radnji lokalne vlasti. Dakle, ovim članom 128. predviđa se uvođenje novog instituta zaštite građana, a to je taj tzv. ombudsman ili građanski branilac. To je sigurno jedna demokratska tekovina razvijenih zemalja, koja je pokazala svoju svrsishodnost. Predlagač zakona smatra da je ovaj vid kontrole lokalne vlastipotreban. Lično se slažem sa tim, ali samo pod uslovom da se ovo normativno tako reguliše, da predstavlja ozbiljnu institiciju koja će biti nezavisna i neće biti podložna promenama svojih ovlašćenja, statusa i svega ostalog, u zavisnosti od operativnosti prema onima koje u stvari treba i da kontroliše. Naime, zakonom je predviđeno da se jedinicama lokalne samouprave može ustanoviti građanski branilac, znači može i ne mora. To znači u nekim uopštinama sa većim stepenom demokratske svesti ovaj ombudsman će se konstituisati, dok u drugim opštinama, gde su možda neki rigidniji stavovi, to neće zaživeti. Takođe, predviđeno je da svaka opština individualno reguliše sve što je u vezi ovoga. Znači, nadležnosti, ovlašćenja,način izbora,način prestanka dužnosti, ko može da se brani, zaistase sve prepušta, u skladu sa decentralizacijom,na volju lokalnih vlasti, da one same sve regulišu. Međutim, mi vrlo dobro znamo da svaka institucija kontrole na bilo kom nivou, ako nije nezavisna od predmeta te kontrole, svodi se na formalno postojanje,podložna je uticaju i svim oblicima pritisaka. Ovakvim načinom regulisanja se drastično krši i jedno od osnovnih ustavnih načela, a to je načelo prava građana na jednakost. Naime, jedni građani će imati svog branioca, a drugi neće imati. U nekim opštinama će to biti neka ozbiljna institucija, a u nekim drugim opštinama će biti neki formalni demokratski dekor. Dakle, da zaključim, ako želimo da se zaista ova odredba zakona realizuje u svim opštinama širom Srbije, ako želimo da ona bude u pravom suštinskom smislu, a što će reći na polzu svekolikog naroda.... (Predsedavajuća: Tri minuta i 30 sekundi.) Završavam.... kada već nismo ovim zakonom to regulisali, onda da predvidimo da se to reguliše nekim posebnim zakonom, koji će ovo jedinstveno regulisati za sve opštine, za sve građane jednako. U tom smislu sam i predložioamandman. Hvala.
Da li još neko od ovlašćenih predstavnika želi reč? (Ne.) Stavljam amandman na glasanje. Za38, protiv 85, uzdržanih 7, nije glasalo 31, od ukupno 161 narodnog poslanika. Konstatujem da Narodna skupština nije prihvatila ovaj amandman. Na član 129. amandman su zajedno podneli narodni poslanici Vladimir Garčević i Borivoje Drakulović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Podnosioci amandmana nisu prisutni. Da li neko drugi želi reč? (Ne.) Stavljam amandman na glasanje. Za14, protiv 116, uzdržanih nema, nije glasalo 30, od ukupno 160 narodnih poslanika. Konstatujem da Narodna skupština nije prihvatila ovaj amandman. Na član 130. amandman je podneo narodni poslanik Đura Lazić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Podnosilac amandmana nije prisutan. Da li neko drugi želi reč? (Da.) Reč ima narodni poslanik Tomislav Nikolić, zamenik predsednika poslaničke grupe SRS.
Dame i gospodo narodni poslanici, dolazimo do poslednje stranice Predloga zakona, do stranice prepune apsurda. Član 130. jasno se opredeljuje i pokazuje nam šta je hteo predlagač ovim predlogom zakona; hteo je da nam dostavi ovde na usvajanje nešto čime bi delimično opravdao svoja obećanja iz predizbornih kampanja, a ne bi dao ništa, posebno ne sada kada je evidentno da se od 5. oktobra do danas politička klima u zemlji drastično izmenila. Zbog toga, selektivno se određuje šta prestaje da važi danom stupanja na snagu ovog zakona, a šta ostaje iz onog diktatorskog, rigidnog, bezobraznog sistema koji je uništavao lokalnu samoupravu. Tako po članu 130. odredbe o izboru odbornika opštine ostaju da važe i primenjivaće se do dodnošenja novog zakona o izboru odbornika. Zašto ovaj zakon, koji ima za cilj i najavljivan je kao zakon koji reguliše čitavu jednu oblast, koji se bavio čak i savetima mesnih zajednica, zašto taj zakon nije regulisao pitanje načina izbora odbornika i sada već predsednika opštine? Postavlja se sasvim jasno pitanje predstavnicima vlasti koji su pisali ovaj predlog zakona, a zašto ovaj zakon u odredbi 130. nije napisao da će se zato što ostaju da važe odredbe o izboru odbornika, u roku od tri meseca održati izbori za sve organe opština po ovom zakonu. Sada imamo tri vrste organa opštine: predsednika opštine, skupštinu opštine i opštinsko veće. Hoće li ikada biti izboraza predsednika opštine,za skupštinu opštine i za opštinsko veće? Kakav je to zakon koji je ustanovio potpuno nove organe vlasti, a nije opredelio kada će biti izabrani, kada će skupštine biti konstituisane? Zakon kaže: opštine su dužne da usklade svoja akta sa ovim zakonom u roku od tri meseca od dana stupanja na snagu ovog zakona. Zašto da usklađujete papire u opštinama, a ne usklađujete stanje, život ne usklađujete. Sada će opštine usklađivati statute i druge opšte akte sa zakonom, a neće imati ni predsednika opštine ni opštinsko veće. Šta da usklađuju? (Predsedavajuća: Tri minuta i 30 sekundi.) Razumem da vam se žuri na neki prijem koji imate u 14 časova, ali pustite nas koji hoćemo o zakonu da govorimo. Ostavite svoje kartice i to prihvatam, izađite svi na taj prijem, računaću kao da ste tu. Neću ni da prigovaram o kvorumu. Samo mi ne dobacujte kada govorim o Predlogu zakona, jer ne zaslužujete da mi dobacujete. Može da mi dobacuje svako ko govori o Predlogu zakona. Ali da mi dobacuje Milka.... (Predsedavajuća: Četiri minuta.) .... koja nije ni pročitala Predlog zakona, to stvarno nema smisla.
I po članu 84. stav 2. Poslovnika Narodne skupštine, obaveštavam narodnog poslanika da je u 14,00 časova zajednički prijem, jer nam je praznik zajednički, nije vaš, nije naš, nego nacionalni praznik Republike Srbije. S obzirom da insistira narodni poslanik, u ime Narodne skupštine čestitamo mu rođendan i nadamo se da će učestvovati u čašćenju ostalih kolega narodnih poslanika. Da li se još neko javlja za reč o ovom amandmanu? (Ne.) Stavljam amandman na glasanje i molim narodne poslanike da se izjasne. Za 16, protiv 114, uzdržanih nema, nije glasalo 29, od ukupno 159 narodnih poslanika. Konstatujem da Narodna skupština nije prihvatila ovaj amandman. Na član 130. amandman je podneo narodni poslanik Slavoljub Matić. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Samo da podsetim predstavnika Vlade da će morati svakako da prihvati ovaj amandman, obzirom da smo tačku 19) u članu 19. takođe brisali.
Reč ima ministar, gospodin Vladan Batić.
Pošto se radi o usklađivanju sa članom 19, u ime Vlade prihvatam predloženi amandman.
S obzirom da je predlagač u ime Vlade prihvatio, ali Odbor za pravosuđe i Zakonodavni odbor nisu, molim Narodnu skupštinu da se izjasni o amandmanu na član 130. Za 113, protiv tri, uzdržano 6, nije glasalo 33, od ukupno 155 narodnih poslanika. Konstatujem da je Narodna skupština većinom glasova prihvatila ovaj amandman. Na član 130. amandman su zajedno podneli narodni poslanici Ratimir Svirčević, Živica Predojev, Teodora Vlahović i Karolj Kermeci. Vlada, Odbor za pravosuđe i upravu i Zakonodavni odbor nisu prihvatili ovaj amandman. Da li u ime podnosilaca amandmana neko želi reč? (Ne.) Da li neko drugi od ovlašćenih želi reč? (Ne.) Podnosioci amandman povlače i time on prestaje da bude predmet rasprave u pojedinostima. Na član 131. amandman su zajedno podneli narodni poslanici Đura Lazić i Sreten Mitrović. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Podnosilac amandmana nije prisutan. Da li neko drugi od ovlašćenih učesnika želi reč? (Ne.) Stavljam na glasanje ovaj amandman. Za 16, protiv 116, uzdržanih nema, nije glasalo 22, od ukupno 154 narodna poslanika. Konstatujem da Narodna skupština nije prihvatila ovaj amandman. Na član 132. amandman su zajedno podneli narodni poslanici Čedomir Jovanović, Nenad Bogdanović, Milena Milošević, Milan Marković i Dragan Pavlović. Vlada i Odbor za pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Narodni poslanik Išpanovič Ištvan na sednici Odbora za pravosuđe i upravu povukao je amandman na član 132. Predloga zakona. Na član 132. amandman je podneo narodni poslanik Dragan Marković. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je amandman pravno moguć. Da li podnosilac amandmana želi reč? (Ne.) Da li neko drugi od ovlašćenih učesnika želi reč? (Da.) Reč ima narodni poslanik Tomislav Nikolić, zamenik predsednika poslaničke grupe.
Ne znam o čemu se radi, Pal Šandor i ja vas nismo mnogo udavili time da smo rođeni na Sretenje, vama je žao što niste rođeni na velike srpske dane, ti ljudi su posebno obeleženi, ali zahvaljujem se na čestitkama. Smatram da sam ovu prvu polovinu života proveo ispravno i kao čovek, još ovoliko i dosta je. Dame i gospodo narodni poslanici, član 132. je bitan, veoma važan i nemojte ovako olako da se njime bavite. On određuje kada ćemo mi imati konstituisane nove organe jedinice lokalne samouprave. Predlagač zakona, da ne upotrebnim grubu reč, napisao je nešto što niko u javnosti nije mogao da odbrani, da će se odredbe ovog zakona primenjivati od sprovođenja narednih redovnih izbora; kao da će biti u Srbiji narednih redovnih izbora; kao da je Srbija za vreme ovog višestranačkog predloga, dočekala više puta te redovne izbore; čak i kada ste bili izuzetno slabi, dobijali ste vanredne izbore, čim je situacija u zemlji postojala takva da ovo više ne može da se izdrži. Situacija u zemlji nateraće vas ove godine na izbore, to vam garantujem. Uostalom, 15. marta počinju naši mitinzi pa ćete videti kako to izgleda. Neka, neka, ne samo ramena, trešće vam se i gaće, dame i gospodo narodni poslanici. Amandman kaže: "Predsednik Narodne skupštine Republike Srbije dužan je da raspiše izbore za organe lokalne samouprave u roku od šest meseci od stupanja na snagu ovog zakona". Bitno je da ima neki rok, moglo je to da bude i tri meseca i godinu dana, ali neki rok je predlagač zakona morao da stavi. Onda ste prihvatili amandman gde se briše reč "redovni", pa kaže - primenjivaće se od narednih izbora. Mi hoćemo da znamo kada zakon nešto konstituiše, kada će narediti da se to konstituiše. Šta to znači imamo pravo na predsednika opštine po zakonu; kada ćemo mi imati pravo da izaberemo predsednika opštine? Imamo pravo na opštinsko veće po zakonu; kada ćemo imati pravo da izaberemo opštinsko veće? Onda vas pitam, a kako ćemo ih birati, kako ćemo birati predsednika opštine, kako ćemo birati odbornike? Nemate ovde, ne piše kako će se održati izbori; pravićete nov zakon o izboru predsednika opštine, nov zakon o izboru odbornika, pa to treba još godinu dana, kako vi brzo i stručno radite, dve godine treba da napravite taj predlog zakona. Vi nama već sada obećavate sto gorućih zakona, a gore u klupama imamo pet ili šest zakona koji još nisu bili na dnevnom redu i nema više ništa. Obavežite se, kao što ste se dok ste bili u opoziciji obavezivali i davali narodu obećanja - tom roku, toliko para, to ćemo uraditi i to; hajde, sada se obavežite kada ste vlast, kada možemo da vas prozivamo za obećanja. Ono što ste pričali dok ste bili u opoziciji, to vama na moral i na savest i narodu na pamet za sledeće izbore, ali sada kao vlast dajte obećanja, usvojite većinom u ovoj skupštini rok kada ćemo imati izbore, onda bih mogao da verujem da radite ono što mislite.
Da li se još neko javlja za reč? (Ne.) Stavljam amandman na glasanje. Za 17, protiv 123, uzdržanih nema, nije glasalo 16, od 156 narodnih poslanika. Konstatujem da Narodna skupština nije prihvatila ovaj amandman. Na član 132. amandman je podneo narodni poslanik Ljubiša Maravić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Podnosilac amandmana nije tu. Da li neko drugi želi reč? (Da.) Narodni poslanik Tomislav Nikolić, zamenik predsednika poslaničke grupe. Molim narodne poslanike da po Poslovniku i sa pažnjom slušaju narodne poslanike za govornicom.
Stići ćete vi na taj prijem, to je samo jedan sprat dalje odavde. Dame i gospodo narodni poslanici, kroz ovaj amandman ogleda se da li vi računate da su Kosovo i Metohija u sastavu Republike Srbije ili ne. Prihvatam realnost da je Rezolucijom 1244 teritorija Kosova i Metohije stavljena pod privremenu upravu Ujedinjenih nacija. Ne prihvatam realnost da ste otkako ste na vlasti učinili sve da se osećamo kao ljudi koji su izgubili Kosovo i Metohiju. Vi morate predlozima zakona uvek da nas ubeđujete da brinete o Kosovu i Metohiji. Ne o tome koliko će Srba tamo da ostane, koliko će da se vrati, kako ćete da trošite novac namenjen za jug Srbije, ne o tome ko je administrator, ko je ovaj, ko je onaj. Mene interesuje da li Vlada Republike Srbije prihvata da su Kosovo i Metohija u sastavu Srbije ili ne. Ako jesu, prihvatite ovaj amandman. Ni na šta ne obavezuje Vladu Republike Srbije, ne poziva je u rat da brani Kosovo i Metohiju. Poziva je samo na obavezu da onog časa kada prestane misija Ujedinjenih nacija, a Rezolucija govori da tada kada prestane misija vratiće se Jugoslaviji Kosovo i Metohija, raspišemo izbore za odbornike na Kosovu i Metohiji. Nažalost, biće to tako sastavljena nacionalna sredina da je trebalo predvideti različita veća u lokalnoj samoupravi, da ne bi bilo majorizacije. Makar prihvatanjem ovog amandmana, a kasnije izmenama i dopunama Predloga zakona, mogli bismo da kažemo celom svetu u izveštajima sa ove sednice, sutradan da kažemo celom svetu - Kosovo i Metohija su još uvek Srbija i biće još uvek Srbija. Dok su Srbija i na njih ćemo primenjivati zakone Republike Srbije.
Da li se još neko od ovlašćenih učesnika javlja za reč? (Ne.) Stavljam na glasanje amandman. Za 23, protiv 115, uzdržana četiri, nije glasalo 15, ukupno 157. Konstatujem da Narodna skupština nije prihvatila ovaj amandman. Na član 132. amandman je podnela grupa narodnih poslanika: Vladimir Dobrosavljević, Petar Madžarević, Zoran M. Nikolić, Dragan Jočić, Dušan Golubović, Slavoljub Matić, Milutin Prodanović i Petar Cvetković. Vlada i Odborza pravosuđe i upravu su prihvatili ovaj amandman, a Zakonodavni odbor smatra da je amandman pravno moguć, pa konstatujem da je ovaj amandman postao sastavni deo Predloga zakona. Na član 133. amandman je, na osnovu člana 145. Poslovnika Narodne skupštine, u toku ove vanredne sednice podneo Odbor za pravosuđe i upravu, jer je potreba za amandmanom nastala usled prethodnog prihvatanja amandmana narodnog poslanika Milana Markovića na član 72. Da li neko od ovlašćenih učesnika želi reč? (Ne.) Stavljam na glasanje amandman. Za 131, protiv 13, uzdržano 9, nije glasalo 10, ukupno 163. Konstatujem da jeNarodna skupština prihvatila ovaj amandman. Na član 133. amandman je podneo narodni poslanik Milan Marković. Narodni poslanik povlači amandman, čime on prestaje da bude predmet rasprave u pojedinostima. Na član 133. amandman je podneo narodni poslanik Tomislav Nikolić. Vlada i Odbor za pravosuđe i upravu nisu prihvatili ovaj amandman, a Zakonodavni odbor smatra da je pravno moguć. Reč ima narodni poslanik Tomislav Nikolić.
Dame i gospodo narodni poslanici, još dva člana, još samo malo vremena pa ćete usvojiti jedan nakaradni zakon. Ali, deo amandmana ste prihvatili, onaj za koji ste mislili da neće mnogo da vas košta, a one amandmane koji bitno određuju sudbinu lokalne samouprave, pa i ovaj na član 133, niste prihvatili. Ovaj član 133, odnosno amandman koji sam na njega podneo, nije ideološke prirode. Valjda se u tome niko od nas ne razlikuje. Moramo da imamo zakon o izboru odbornika. Zašto da ne obavežemo, da ne uslovima rok u kome će taj zakon biti donet? Ovim zakonom konstituiše se potpuno nova lokalna samouprava na teritoriji Republike Srbije. Bar ja mislim da je nova, jer je došla nova vlast. Nova vlast, reforme, novi organi, pa ne mogu to da rade stare skupštine opština. Novo vino u mešine stare. Ne ide. Hoćete reformski zakon? Ajde, idemo sada na nove skupštine opština, da izaberemo novi sastav skupština opština, koji je saglasan da sprovodi ovaj zakon. Onaj vam nije saglasan, jer nije ni izabran po njemu. Kada ćemo izabrati nove odbornike? Kada ćemo ovde imati prilike da raspravljamo o zakonu o izboru odbornika? Mi više nemamo taj zakon, mi samo imamo njegove odredbe koje se još uvek primenjuju, ali nemamo zakon o. Nemamo nigde regulisano pitanje izbora predsednika opštine. Nemamo nigde regulisano pitanje izbora gradonačelnika. Kako to da oročiste na šest meseci donošenje zakona o gradu Beogradu? Kako može Vlada Republike Srbije u odgovoru na moj amandman, kojim se isto oročava donošenje zakona o izboru odbornika, da kaže - ovaj zakon ne može da uslovi donošenje zakona o izboru odbornika. Šta ćemo kada ovaj zakon uslovljava - zakon o gradu Beogradu na šest meseci? Da li je to pravni princip? Ne, ovo je politički princip. Ovo je političko razmišljanje o ovom zakonu. Čekaj još malo da rade ove naše skupštine, koje smo ovako ustrojili, da zauzmu pozicije za nove izbore, da promene sve izborne komisije, da zauzmu mesta, a usput niti znate kako će liste izgledati, ni ko će sa kim da ide, ni kako će to da izgleda. Neki od vas su za proporcionalni princip, neki su za većinski. Ukoliko zaista želite da pružite građanima priliku da biraju, prihvatite amandman, a ako želite ovako strahovladom, uredbama, bez Ustavnog suda, trgovinom koja se obavlja pred svaki amandman, nastavite i ovako, ali narod sve vidi i sve zna.
Da li se još neko javlja za reč o ovom amandmanu? (Ne.) Stavljam na glasanje amandman. Za 24, protiv 132, uzdržanih nema, nije glasalo 10, ukupno 166. Konstatujem da Narodna skupština nije prihvatila ovaj amandman. Na član 134. amandman je podnela narodni poslanik Nataša Jovanović. Vlada, Odbor za pravosuđe i upravu i Zakonodavni odbor nisu prihvatili ovaj amandman. Reč ima narodni poslanik Nataša Jovanović.
Dame i gospodo narodni poslanici, ovo je poslednji amandman u toku rasprave o Zakonu o lokalnoj samoupravi u pojedinostima. Kada bi neko želeo i mogao da vas propituje u svom tom haosu koji vas je snašao za kakav ćete zakon glasati kroz nekoliko minuta, vi ne biste znali. Ne znate iz prostog razloga što ste u toku pet dana, koliko traje rasprava o zakonu u pojedinostima, usvojili toliko amandmana, kontradiktornih amandmana, pa amandmane na amandmane, da niko živi sada ne zna, dok se to ne objavi u "Službenom glasniku", kako će da izgleda prečišćeni tekst Zakona o lokalnoj samoupravi. Vaša neprincipijelnost se prikazuje i kod ovog člana. Član 134. tražim da se briše zbog toga što mi smatramo da nema nikakvog ustavnog osnova da se donosi poseban zakon o gradu Beogradu, zbog toga što bi trebalo da znate da je Ustavom, čl. 118, uređena oblast grada Beograda zbog toga što je prilikom donošenja Ustava 1990. godine samo grad Beogradimao status grada, odnosno više konstituisanih opština u okviru grada. Zakonom o teritorijalnoj organizaciji Republike Srbije je tačno uređen položaj grada Beograda, a ovde nam predlagač zakona kaže da će tim zakonom, koji treba da se donese u roku od šest meseci, da se uredi položaj grada Beograda, kao da mi ne znamo kakav je položaj grada Beograda i drugih gradova koji su dobili status grada - Novog Sada, Niša, Kragujevca i Prištine. Pa, zašto onda niste rekli da ćete, kada je to već vaš princip i metod rada, da i za te druge gradove donesete poseban zakon u roku od šest meseci. Ali, pitanje je uopšte da li ćete vi u roku od šest meseci bilo šta više u Srbiji moći da radite. Ne mislim da ćete moći zbog toga što će talas narodnog nezadovoljstva, zbog svega onoga što ste uradili za proteklih godinu dana, biti sve veći i veći, zbog vaše pogubne nacionalne i ekonomske, kao i socijalne politike; i nemojte više da se hvalite kako ste efektivno radili ne znam koliko dana u prošloj godini. Kamo te lepe sreće da niste radili uopšte i da nijedan od vaših zakona nije izglasan. Mnogo bi bilo bolje svima nama, svim građanima Srbije. Ovako, vi ćete da nastavite da donosite zakone koje ćete daharmonizujete sa Evropskom unijom, da usklađujete sa evropskim poveljama itd, a ne samo da na nivou lokalne samouprave građani neće imati nikakvu zaštitu, nego neće imati niu gradu Beogradu, niti drugim opštinama i gradovima Srbije; niti će lokalna samouprava biti u funkciji interesa građana, da koriste svoja ustavom zagarantovana prava, već će se produkovati još veći pravni haos koji je ionako, već sad,nepodnošljiv. Zato bi bilo dobro da u narednih nekoliko minuta preispitate svoju savest. Očigledno je da ste vi odavno zastranili ... (Predsedavajuća: Tri minuta i 30 sekundi.)... i da niste u mogućnosti to da uradite. Vama bih, gospođo Čomić, rekla, pošto me tako revnosno obaveštavate o sekundama, da se u nekim evropskim metropolama tako najavljuje dolazak metroa. Zakon o Beogradu koji ćete da donesete ne samo da neće da poboljša nagomilane komunalne probleme i javni prevoz Beograđana, a o metrou tek mogu da sanjaju.
Da li neko drugi želi reč o ovom amandmanu? Izvolite, ima reč narodni poslanik Tomislav Nikolić, zamenik predsednika poslaničke grupe.
Dame i gospodo narodni poslanici, ovaj član 134. na najgrublji mogući način krši Ustav Republike Srbije. Ustav Republike Srbije, u vreme kada je donet, predviđao je samo Beograd kao grad. Član 117. Ustava kaže da grad može da se konstituiše ako u svom sastavu ima više opština, a Beograd je zavredio toliko pažnje da u Ustavu čitav jedan član 118. sa šest stavova bude njemu posvećen. Sve je tu regulisano i kakvi zakoni o gradu Beogradu mogu da se donesu. Stav drugi je jasan - teritorija grada Beograda utvrđuje sezakonom. Jedino što zakon o gradu Beogradu, kao nekom specifikumu, može da reguliše, to je njegova teritorija. Može da se donese samo zakon o teritoriji grada Beograda, nikako -zakon o gradu Beogradu. Posle toga je još nekoliko opština proglašeno za gradove, ali to ne znači da sada treba izmišljati. Možete u Ustavu, naravno, kada budemo menjali Ustav, izmisliteposebna obeležja i za grad Beograd, sa tim se slažem. Ali, sada, ovaj ustav ne pruža mogućnost da se donosi zakon o gradu Beogradu; isključivo zakon o teritoriji grada Beograda. Sve ostalo regulisano je Ustavom. Tako je grad Beograd sadakonstituisan. On je u potpuno istom statusu kao i ostali gradovi u Republici Srbiji. To što ste vi izmišljali da nekoliko sela, recimo, u Kragujevcu budu jedna opština, a sve ostalo druga, pa je to grad, to su sada vaše igrarije. Igrarije vlasti, šta me briga. Ali, formalno pravno zadovoljeni su uslovi iz Ustava. Ovde u Ustavu nigde se ne izdvaja grad Beograd kao neko o kome će se donositi poseban zakon. Nemojte da se igrate sa tim. Koliko god da je Beograd sada u ovom ustavu on je jedan grad, kao što je to Novi Sad, kao Niš, Priština, Kragujevac. Kada promenite Ustav, neka to bude - glavni grad Beograd, neka bude prestoni grad Beograd, neka bude kako god hoćete; i napišite u tom ustavu da će on, njegov status, njegova organizacija, teritorija, biti regulisani posebnim zakonom i imaćemo taj zakon na dnevnom redu u Skupštini Srbije. Sada da nam kažete da ćemo imati zakon o gradu Beogradu na dnevnom redu, a Ustav to ne dozvoljava, to je igranje sa Narodnom skupštinom. E, zato mi nemamo Ustavni sud Srbije: da jašete dokle vi mislite da možete a ne onoliko koliko mi možemo da izdržimo.
Da li se još neko javlja za reč? (Ne.) Stavljam na glasanje amandman. Za 25, protiv 137, uzdržanadva, nije glasalo 6, ukupno 170 narodnih poslanika. Konstatujem da Narodna skupština nije prihvatila ovaj amandman. Po Poslovniku? Predlog po Poslovniku, narodni poslanik Dragan Maršićanin. [[Žagor, negodovanje. Glasovi - nema pravo, alo...]]
Alo, nastavak ide u stihu. Pročitajte Poslovnik, svaki narodni poslanik ima pravo da da predlog po Poslovniku. Nema pravo, sem predsednika poslaničke grupe, da ukaže na kršenje Poslovnika. Želeo sam da predložim, po Poslovniku, pre nego što se okonča rasprava u pojedinostima i pre nego što pristupimo glasanju o zakonu u celini - za koji će Demokratska stranka Srbije glasati jer je najveći broj suštinskih amandmana prihvaćen;to upravo i jeste razlog zbog koga se javljam, jer je prihvaćeno negde preko 40 ili 50 amandmana i u značajnoj meri je promenjen početni koncept zakona - da treba imati u vidu da prihvatanje ovako velikog broja amandmana na samoj sednici može da dovede, ukoliko se ne ostavi jedna pauza, ... (obraća se ministru.) to je vaše da odlučite, ali samo upozoravam i predlažem... može da proizvede jedan dokument, jedan akt koji neće biti dobro usaglašen; njegove odredbe neće biti usaglašene zbog toga što je intervenisano amandmanima i zbog toga predlažem, po članu 139. i 145. Poslovnika, da se napravi pauza pre odlučivanja u celosti, da nadležni odbori i predstavnici Vlade pogledaju definitivni tekst zakona posle intervencija, posle usvajanja amandmana. Znam da to odnosi vreme, ali mislim da je to razuman predlog, da bi se najzad objavio tekst zakona koji neće proizvesti negativne efekte ili neke probleme u primeni, kada bude usvojen.
Stavljam na glasanje predlog narodnog poslanika Dragana Maršićanina da se zastane sa usvajanjem zakona, nakon što smo glasali o amandmanu na član 134. koji je podnela narodni poslanik Nataša Jovanović, a pre nego što ćemo odlučivati o amandmanu na član 134. narodnog poslanika Milana Markovića. Molim Narodnu skupštinu da se izjasni da li je za zastoj u usvajanju zakona. Za 64, protiv 94, uzdržanih pet, nije glasalo šest, od ukupno 169 narodnih poslanika. Konstujem da Narodna skupština nije prihvatila predlog narodnog poslanika Dragana Maršićanina. Nastavljamo sa raspravom u pojedinostima. Reč ima narodni poslanik Momčilo Trajković (predlog po Poslovniku Narodne skupštine).
Poštovani poslanici, za vreme rasprave u načelu, za ovom govornicom, predložio sam da Skupština na kraju usvajanja zakona usvoji i preporuku o principima za formiranje samouprave za srpsku zajednicu na Kosovu i Metohiji, uzimajući u obzir da mi ne možemo da donosimo zakone koji tamo mogu da važe, a kao što smo danas videli nije prihvaćen ni amandman koji bi mogao da dopuni prelazne i završne odredbe. U tim principima, to sam predaošefovima poslaničkih klubova, ali i predsedniku Skupštine, predviđa se da se na teritorijama gde žive Srbi kao većina formiraju lokalne samouprave za srpsku zajednicu. To je pre svega centralno Kosovo, to je pitanje Severne Mitrovice, to je pitanje Kosovskog Pomoravlja i Metohije. Takođe, u tim principima je predviđeno da se formira šest oblasti samouprave; to su autonomne oblasti u kojima bi Srbi u prelaznoj fazi, dok se konačno ne reši pitanje statusa Kosova, mogli da vrše svoju samoupravu. Predviđena je autonomna oblast za severno Kosovo, centralno Kosovo, Kosovsko Pomoravlje, šarsku oblast i Metohiju. Smatram da bi bilo politički vrlo štetno da danas usvojimo zakon o samoupravi, u kome se uopšte ne tretira Kosovo, a da ne usvojimo jednu preporuku, a to Skupština može, da na taj način još jednom potenciramo kod nadležnih institucija Srbije i Jugoslavije, koja sarađuje sa međunarodnom zajednicom, da se osnuje samouprava za Srbe na Kosovu i Metohiji, odnosno samouprava sa većinskim srpskim stanovništvom;na taj način da prevaziđemo probleme koje trenutno imamo, a koje ćemo imati i u narednom periodu. Ukoliko tako ne uradimo, smatram da bi to bilo izuzetno politički štetno i to bi bila vrlo loša poruka kosovsko-metohijskim Srbima, jer će oni u onim poremećenim odnosima biti ostavljeni, a mi ćemo biti nemoćni da posmatramo, kao što sada posmatramo ono što se dešava u Severnoj Mitrovici, ono što se dešava u Štrpcu i širom Kosova i Metohije, a na to nemamo pravo. Predlažem da se ovo pitanje otvori, da se nađe način (evo, tu je i član 257. koji predviđa to), a inače sam i osnove i principe predaopredsedniku Skupštine i šefovima poslaničkih klubova. Hvala.
Predlog narodnog poslanika Momčila Trajkovića manjkav je iz tri razloga - prvo, ne postoji član 257. u Poslovniku, ali to računam u zabunu tokom izlaganja; drugo, po članu 157. Poslovnika Narodne skupštine, preporuke se podnose predsedniku Narodne skupštine, odnosno službi, u pisanom obliku; treće, postoji procedura za stavljanje na dnevni red. Onog trenutka kada se narodni poslanik odluči da napiše preporuku i da je stavi u proceduru, biće na vanrednom zasedanju ako se tako utvrdi dnevni red ili na redovnom zasedanju, kada se Skupština o tome izjasni pri usvajanju dnevnog reda. S obzirom da ni jedan od tih uslova nije ispunjen, smatram da je narodni poslanik Momčilo Trajković ovaj svoj predlog po Poslovniku uradio više zbog javnosti, nego zbog procedure Narodne skupštine, ali moja obaveza je da ga podsetim da se pri tom mora poštovati procedura Narodne skupštine. Time prestaje potreba da se predlog poslanika stavlja na glasanje. Prelazimo na nastavak rasprave u pojedinostima. Na član 134. amandman je podneo narodni poslanik Milan Marković. Vlada i odbor za pravosuđe i upravu nisu prihvatili ovaj amandman, a Zakonodavni odbor smatra da je ovaj amandman pravno moguć. Narodni poslanik je povukao amandman, čime on prestaje da bude predmet rasprave u pojedinostima. Pošto smo završili Predlog zakona u pojedinostima i odlučivanje o amandmanima, da li predstavnik predlagača želi završnu reč? Ima reč ministar, gospodin Vladan Batić.
Uvažena gospođo predsedavajuća, dame i gospodo narodni poslanici, nakon višednevne rasprave došli smo do trenutka kada treba da se poslanici Narodne skupštine Republike Srbije izjasne o Predlogu zakona o lokalnoj samoupravi. Ovaj zakon znači realizaciju predizbornih obećanja DOS-a datih biračima. U postupku koji je prethodio predlaganju zakona bila je jedna široka, višemesečna javna rasprava na različitim nivoima, u kojoj je uzelo učešće više predstavnika lokalne samouprave. Želim da kažem da su prihvaćene ideje savremenog evropskog zakonodavstva u ovoj oblasti, prilagođene našim specifičnostima, da je ideja trebalo da predstavlja afirmaciju sistema podele vlasti, i, s druge strane, uspostavljanje sistema odgovornosti. Prihvatili smo sve korisne sugestije, date u vidu amandmana od strane narodnih poslanika, i to svih poslaničkih klubova. Po prvi put se u ovoj materiji vrši jedna drastična promena, što je, naravno, prouzrokovalo veliku debatu i veliku zainteresovanost, sasvim opravdano, brojnih narodnih poslanika, koji dolaze iz svojih lokalnih sredina i žele upravo da doprinesu afirmaciji lokalne samouprave i tom specifičnom spuštanju demokratije na tle. Zakon je harmonizovan i sa Evropskom poveljom, i sa propisima Evropske unije, o njemu su se najpozitivnije izrazili eksperti Saveta Evrope. On je ujedno preduslov za prijem u Savet Evrope, a zakon je inače samo jedna od etapa u potpunoj afirmaciji decentralizacije i afirmacije lokalne samouprave uopšte. Njegova potpuna realizacija moći će da usledi tek nakon usvajanja određenih strukturnih zakona, a naravno apsolutno tek nakon donošenja novog ustava Republike Srbije, za koji iskreno verujem da će ga DOS-ova većina u ovom parlamentu izglasati do kraja ove godine. Hvala vam.
Zaključujem pretres Predloga zakona u pojedinostima i stavljam na glasanje Predlog zakona o lokalnoj samoupravi, u celini. Za 148, protiv 17, uzdržanih nema, nije glasalo šest, od ukupno 171 narodnog poslanika. Konstatujem da je Narodna skupština usvojila Predlog zakona o lokalnoj samoupravi. Po Poslovniku, reč je tražio predsednik poslaničke grupe, narodni poslanik Čedomir Jovanović.
Poštovana gospođo Čomić, poštovano predsedništvo, dame i gospodo narodni poslanici, dužan sam da vas upoznam sa jednom inicijativom, koja je stigla u Republički parlament. To nam je uputila Republička vlada i zamolio bih vas za razumevanje. Reč je o vanrednom stavljanju nove tačke dnevnog reda, s obzirom da je u ovom trenutku utvrđeno da postoji velika potreba za davanjem državnih garancija nemačkom kreditoru, koji je izdvojio 150 miliona eura za sanaciju Elektroprivrede Srbije. Mislim da je jasno da je u pitanju opšti društveni interes, da u tome nema nikakvih partijskih prepreka, da stoga moramo napraviti taj napor i po hitnom postupku uvrstiti ovde u raspravu tu dopunu dnevnog reda i na takav način omogućiti nam da u ponedeljak razgovaramo o zakonu koji ima pet članova i koji je, zapravo, samo jedna forma državne garancije koju je pripremilo Ministarstvo finansija Republike Srbije. Mislim da će ova inicijativa naići na razumevanje, s obzirom da je jasno koliko je Elektroprivreda Srbije bitan segment funkcionisanja našeg društva. Poslanici će imati prilike da do ponedeljka dobiju Predlog zakona o davanju državne garancije. Ponavljam, on ima svega pet članova. Time ćemo mi učiniti veliki ustupak EPS-u koji, sasvim sigurno, tako nešto zaslužuje. (Tomislav Nikolić: Povreda Poslovnika.)
Stavljam na glasanje predlog za proširenje dnevnog reda i stavljanje na dnevni red tačke koju je predložio narodni poslanik Čedomir Jovanović. Za 132, protiv niko, uzdržanih nema, nije glasalo 24, od ukupno 156 narodnih poslanika. Konstatujem da je Narodna skupština prihvatila predlog narodnog poslanika Čedomira Jovanovića o stavljanju nove tačke na dnevni red po predlogu i zahtevu Vlade Republike Srbije. Materijal će biti dostavljen poslanicima u toku današnjeg dana. Reč ima narodni poslanik Tomislav Nikolić, po Poslovniku, kao zamenik predsednika poslaničke grupe. (Narodni poslanici napuštaju salu.)
Sedite malo. Nije to samo - pogazi zakon i Ustav, pa beži iz sale. Sedite malo, dame i gospodo narodni poslanici, gde bežite?
Molim narodnog poslanika da ne razgovara sa poslanicima. Dobio je reč.
Dame i gospodo narodni poslanici ...
Obaveštavam narodnog poslanika, pošto opominjanje opozicione poslanike o tome da se kontroliše elektronski sistem za glasanje, da je u ovom trenutku prisutan 81 narodni poslanik i da nemamo kvorum za nastavak rada. Zahvaljujem narodnim poslanicima i pozivam vas još jedanput, u ime predsednika Narodne skupštine, gospođe Nataše Mićić, na svečano obelažavanje sutrašnjeg praznika. Obaveštavam prisutne poslanike, jer nemamo kvorum za rad, da će rad sednice Narodne skupštine biti nastavljen u ponedeljak u 10,00 časova. Poštovane dame i gospodo narodni poslanici, nastavljamo rad sednice Prvog vanrednog zasedanja Narodne skupštine Republike Srbije u 2002. godini. Obaveštavam vas da, prema službenoj evidenciji, današnjoj sednici prisustvuje 151 narodni poslanik. Radi utvrđivanja kvoruma za rad Narodne skupštine molim narodne poslanike da ubace svoje kartice u poslaničke jedinice. Konstatujem da smo primenom elektronskog sistema utvrdili da postoji kvorum za rad Narodne skupštine i rad započinjemo obaveštenjem o odsutnosti narodnih poslanika. Obaveštavam vas da su sprečeni da prisustvuju sledeći narodni poslanici: Milan Radulović, Stevan Lilić, Dragoslav Bošković, Petar Mišić, Dragiša Marinković, Vladimir Dobrosavljević, Dragan Jočić, Branimir Trajković, Đorđe Čukvas, Višnja Nežić, Goran Vesić, Juhas Atila, Nebojša Leković i Sredoje Mihajlov. Narodni poslanik Jon Čizmaš biće odsutan pre podne, a narodni poslanik Miloš Radivojčević će zakasniti na početak sednice Narodne skupštine. Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Takođe, saglasno članovima 83. i 84. Poslovnika Narodne skupštine, predsednik Narodne skupštine Nataša Mićić obaveštava da su na ovu sednicu pozvani predstavnici Narodnog pokreta "Otpor" i predstavnici Udruženja porodica otetih i nestalih Srba sa Kosova i Metohije. Nastavljamo rad po dnevnom redu i kao što je odlučeno u četvrtak. Prelazimo na 3/a tačku dnevnog reda: - PREDLOG ZAKONA O DAVANjU GARANCIJE REPUBLIKE SRBIJE KREDITANSTALT FÜR NjIEDERAUFBAU ZA ZADUŽENjE JAVNOG PREDUZEĆA "ELEKTROPRIVREDA SRBIJE" Primili ste Predlog zakona, koji je podnela Vlada Republike Srbije. Izveštaji Odbora za finansije i Zakonodavnog odbora, čije su sednice završene pre početka ovog zasedanja, biće vam uručeni u toku rasprave o načelu i ovim putem vas obaveštavam da je Zakonodavni odbor predložio da se izvrši pravno-tehnička redakcija u nazivu i članu 1. Predloga zakona, kao i da se u članu 2. alineja 1, posle reči "pre" doda reč "prve", a u alineji 5. posle reči "otplata" doda reč "glavnice". Predstavnik predlagača se saglasio sa ovom pravno-tehničkom redakcijom. Na sednici Odbora za finansije mišljenje je izdvojio član Odbora, narodni poslanik Zoran Novaković. Pre otvaranja načelnog pretresa, podsećam vas da, prema članu 90. Poslovnika Narodne skupštine, ukupno vreme rasprave u načelu za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Molim poslaničke grupe da u toku otvaranja ove tačke dnevnog reda dostave sekretaru Narodne skupštine imena narodnih poslanika koji će učestvovati u raspravi o načelu, da bi mogao da se pripremi spisak narodnih poslanika po pravilima Poslovnika Narodne skupštine. Narodni poslanik Vojislav Šešelj želi reč o povredi Poslovnika Narodne skupštine.